Summary: Sadat nuoret ovat saaneet apua arkeen ja tulevaisuuden suunnitteluun Kelan uudesta palvelusta, johon pääsee ilman paperisotaa ja lausuntoja.

Imatralaisen 25-vuotiaan  Emilia Joonan  elämässä alkoi jyrkkä alamäki vuoden 2015 ylioppilaskirjoitusten jälkeen. Joona ei löytänyt omalta tuntuvaa opiskelupaikkaa eikä tiennyt mitä elämältään haluaa tai miten pääsisi eteenpäin.
 Lisäksi vaikeat lapsuus- ja kiusaamiskokemukset johtivat pahaan masennukseen.
 – Koulukiusaaminen on yksi suurin tekijä mikä aiheutti sen, että romahdin ihan totaalisesti. 17 vuotta piti sisällään kaiken sen haukkumisen ja syrjimisen ja sitten se kaikki kaatui päälle.
 Lopulta Joona jaksanut tehdä juuri mitään.
 – Makoilin vain kotona ja katselin Netflixiä. Olin työtön, kouluttautumaton ja sellainen yhteiskunnan väliinputoaja. En voinut henkisesti hyvin enkä ollut työkykyinen, Joona kuvailee.
 Sitten Joonalle kerrottiin Kelan tarjoaman NUOTTI-valmennuksen kokeiluvaiheesta.
 Kuntoutukseen ilman paperisotaa ja lausuntoja
 NUOTTI-valmennus tarjoaa koulutuksen ja työelämän ulkopuolella oleville 16–29-vuotiaille nuorille apua arjen järjestämiseen sekä mahdollisen opiskelun tai työn suunnitteluun.
 Palvelussa nuori saa oman henkilökohtaisen valmentajan, jota hän tapaa 5 kuukauden ajanjaksolla 20 tunnin verran.
 Emilia Joona on yksi 819 nuoresta, jotka olivat mukana valmennuksen kokeiluvaiheessa vuoden 2018 kesäkuusta lähtien. Kuluvan vuoden alusta palvelu on ollut lakisääteistä ja sitä on myönnetty jo 1 317 nuorelle.
 Lakimuutoksen tavoitteena oli helpottaa nuorten pääsyä ammatilliseen kuntoutukseen. Valmennukseen voi hakea suullisesti ilman lääkärinlausuntoa.
 – Oli hieno huomata, että ei tarvinnut tehdä hakemuksia ja lähettää kaiken maailman todistuksia, se oli vain yksi haastattelu puhelimessa, Joona sanoo.
 Joona sai valmentajakseen  Minna Raution , jolla on pitkä kokemus erityisnuorten kanssa työskentelemisestä. Rautio ja Joona kävivät kahvilla, työstivät asioita ja veivät niitä yhdessä eteenpäin.
 Minna Rautio pitää valmentajan tehtävää haastavana, mutta mielenkiintoisena ja antoisana. – Jokainen nuori on erilainen ja jokaiselle tehdään erilaiset tavoitteet, joita lähdetään viemään eteenpäin, Rautio sanoo. Karoliina Simoinen / Yle
 Joonan mukaan Rautiosta on ollut hänelle uskomattoman paljon apua.
 – Parasta on ollut minun ja Minnan välinen luottamussuhde ja se, miten me tulemme juttuun. Pystyn luottamaan Minnaan 100-prosenttisesti. Olen saanut sellaisia voimavaroja tähän elämään, mitä yksinkertaisesti aiemmin ei ollut, Joona kertoo Raution liikuttuessa vieressä.
 Apua arkeen ja tulevaisuuden suunnitteluun
 NUOTTI-valmennusta arvioitiin Hämeen ammattikorkeakoulun tekemässä tutkimuksessa. Tutkimuksen mukaan valmennus tuli tarpeeseen, sen anti oli monipuolinen ja toteutustapa sopiva. Nuoret kokivat valmentajat turvallisiksi henkilöiksi, jotka auttoivat eteenpäin.
 Kelan vastaava tutkija  Sari Miettinen  kertoo, että nuoret kokivat saaneensa apua tulevaisuuden suunnitteluun, motivaatiota uuden alkuun ja halua sopivan työn löytämiseen.
 – Arkielämän taidot kehittyivät, moni koki päivärytmin ja raha-asioiden hoitamisen muuttuneen paremmaksi ja moni aikoi palata opiskelemaan valmennuksen jälkeen.
 Tutkimuksessa mukana olleiden nuorten elämässä yhteinen piirre oli nimenomaan opintojen keskeytyminen, vaikka nuoret muuten olivat hyvin erilaisissa elämäntilanteissa.
 Nuorten toimintakykyä heikensivät esimerkiksi heikko taloudellinen tilanne, jaksamattomuus, terveysongelmat sekä tyytymättömyys sosiaalisiin suhteisiin.
 – Me helposti oletamme, että he kaikki ovat syrjäytyneitä ja huonossa kunnossa olevia nuoria, mutta siellä oli nuoria ihan laidasta laitaan, Miettinen toteaa.
 Vastaava tutkija Sari Miettinen pitää NUOTTI-valmennusta lupaavana ja uskoo, että palvelusta saadaa tulevaisuudessa hyviä tuloksia. Karoliina Simoinen / Yle
 Valtaosa kokeilussa olleista nuorista eli toimeentulotuella. Vielä ei tiedetä, millaisia säästöjä valmennuksen avulla saadaan, mutta Kelan projektipäällikkö  Johanna Rouvinen  pitää palvelua lupaavana.
 – Vaikka kyseessä on kevyt palvelu, siellä on hienosti saatu jo sinä aikana työ- ja opiskelutavoitteita laadittua. Se on ollut sysäys työtä ja opiskelua kohti.
 "Ilman Minnaa en olisi tässä"
 Emilia Joona aloitti valmennuksen myötä psykologian opinnot avoimessa yliopistossa. Lisäksi Rautio auttoi Joonaa ottamaan yhteyttä mielenterveyspalveluihin.
 Joona oppi myös käsittelemään tunteitaan aiempaa paremmin.
 – Valmennuksen kautta olen alkanut kiinnittämään enemmän huomiota omaan henkiseen hyvinvointiin. Koen kasvaneeni ihmisenä todella paljon. Tunne-elämän asiat ovat olleet aina tosi vaikeita, koska ei ole ollut lupaa näyttää tunteita, varsinkaan negatiivisia tunteita. Nyt olen oppinut näyttämään tunteita ja käsittelemään niitä, Joona kertoo.
 – Emilia voi luottaa, että jos on paha päivä, hän voi näyttää ne pahat tunteet ja sitten olemme käsitelleet ne. Siitä on varmaan syntynyt se itseluottamus ja kasvu, Rautio jatkaa.
 Psykologian opintoja Joonalla on nyt takanaan jo noin vuoden verran. Psykologin ammatti on Joonan lapsuuden unelma, jota hän ei vain osannut lähteä heikon elämäntilanteensa vuoksi toteuttamaan.
 Nyt tavoitteet ovat kirkkaana mielessä ja tulevaisuus näyttää valoisalta. Psykologian paperit saatuaan Joona haluaa auttaa muita ihmisiä.
 – Ilman Minnaa en olisi tässä tilanteessa elämässä. Suoraan sanottuna en ehkä edes olisi täällä.
 Valmennuksen ansiosta Emilia Joonan elämä hymyilee monien vaikeiden vuosien jälkeen. Karoliina Simoinen / Yle
 Lue myös:
 Tilasto: Syrjäytyneiden nuorten määrä on laskenut, syrjäytyneitä silti yhä 60 000 – ministeri pitää tärkeänä "yhden luukun" palveluita
 Yksi haluaa kuolla, toinen on korvaushoidossa ja raskaana – Yle seurasi päivän etsivää nuorisotyötä: "Yhteiskunta asettaa nuorelle valtavasti paineita"
 Jättitutkimus: Neljä riskiä, jotka ennustavat nuorelle huonoa tulevaisuutta

"Ilman Minnaa en ehkä edes olisi täällä" – Kelan tarjoama henkilökohtainen valmentaja on auttanut syrjäytymisvaarassa olevia nuoria


Summary: Kelan mukaan harsoista ei laboratoriotutkimuksissa löytynyt haitallisia aineita

Tämän vuoden äitiyspakkaukseen kuuluneet harsot jätetään pois lopuista pakkauksista hajun takia, Kela tiedottaa. Viallisia harsoja ei ole Kelan tietojen mukaan päätynyt asiakkaille.
 Äitiyspakkauksia pakkaava Logistikas Hankinta huomasi hajun.
 – Haju oli ummehtunut tai epämiellyttävä. Se huomattiin heti, kertoo Kelan lakiyksikön etuuspäällikkö  Johanna Aholainen .
 Harsot Kelalle toimitti Imlitex Textile -yhtiö. Kela on purkanut sopimuksen yhtiön kanssa.
 – Tuotteet tulivat Pakistanista asti, on vaikea sanoa edes missä vaiheessa hajua on harsoihin tullut, Aholainen sanoi.
 Kelan mukaan laboratoriotutkimuksissa harsoista ei löytynyt haitallisia aineita. Se ei Aholaisen mukaan riitä, sillä vastasyntyneille tarkoitettujen tuotteiden pitää olla täysin hajuttomia.
 Harsojen tilalle ei ole saatu korvaavia tuotteita.

Äitiyspakkauksen harsot jätetään pois tämän vuoden lopuista pakkauksista hajun takia


Summary: Viranomaiset sulkivat Costco-hypermarketin Shanghaissa avajaispäivänä turvallisuussyistä.

Yhdysvaltalainen hypermarketketju Costco avasi ensimmäisen liikkeensä Kiinaan tiistaiaamuna. Seurauksena oli kuitenkin sen laajuinen ostosryntäys ja päälle vielä liikenneruuhkat, että iltapäivällä viranomaiset päättivät keskeyttää avajaispäivän ostoshuuman.
 Kyltit varoittivat jo ennen sulkemista, että asiakkaat joutuvat odottamaan pelkästään pysäköintipaikkaa jopa kolmen tunnin ajan. Marketin läheinen koulu lähetti viestin vanhemmille, että lapsia ei todennäköisesti voitaisi ruuhkien takia päästää kotiin normaaliin kotiinlähtöaikaan.
 Sosiaalisessa mediassa näkyvissä videoissa näkyy tuhansia ihmisiä tungeksimassa käytävillä ja järjestysmiehiä säännöstelemässä asiakasvirtaa.
 Viranomaiset määräsivät marketin suljettavaksi iltapäivällä turvallisuussyistä.
 – Erittäin suurten ihmisjoukkojen vuoksi turvallisuussyistä kehoitamme ihmisiä järkevään kuluttamiseen ja ostosten tekoon ruuhka-aikojen ulkopuolella, paikallinen media siteeraa viranomaisia.
 Kiinalaiset ovat voineet asioida Costcossa vuodesta 2014 lähtien verkkokaupan kautta.
 Avaamalla marketin Costco kulkee vastavirtaan muihin länsimaisiin ketjuihin verrattuna. Esimerkiksi yhdysvaltalainen verkkokauppa Amazon, ranskalainen marketketju Carrefour ja brittiläinen marketketju Tesco supistavat Kiinan-toimintojaan, koska niillä on ollut vaikeuksia vallata markkinaosuuksia kiinalaisilta kilpailijoiltaan.

Yhdysvaltalainen hypermarket avasi ensimmäisen liikkeensä Kiinaan – ostosryntäys pakotti sulkemaan ovet kesken avajaispäivän


Summary: Vanhempi opettaa tunteiden voimakkuuden säätelyä. Rakentava tunteiden käsittely lisää asiantuntijoiden mielestä hyvinvointia ja menestystä.

Radio Suomen Päivässä  pohdittiin, miten suhtautua lapsen epäonnistumisiin ja miten auttaa lasta tunnistamaan tunteita ja pärjäämään niiden kanssa.
 Lapsen ei tarvitse olla koko ajan iloinen. Psykologit  Julia Pöyhönen  ja  Heidi Livingston  sanovat, että päinvastoin lapselle on hyötyä siitä, että hän oppii ilmaisemaan kaikenlaisia tunteita, myös pettymyksiä.
 Julia Pöyhönen korostaa, että kaikki tunteet ovat ok, myös sellaiset tunteet, jotka aiheuttavat häpeää. Hänen mielestään on tärkeää, että tunteita ei yritä peitellä eikä tarvitse hävetä, vaikka itkee.
 – Mutta en antaisi tunteiden mennä niin voimakkaaksi, ettei lapsi pysty kontrolloimaan omaa käytöstä. Siinä lapsi tarvitsee aikuisen apua. Aikuinen on jo omaksunut keinoja, joilla voi säädellä tunteitaan. Voi esimerkiksi poistua tilanteesta vähäksi aikaa hengittämään. Lapsi ei vielä osaa.
 Tunteet tarttuvat herkästi ihmiseltä toiselle. Lapsen raivo voi tarttua vanhempaan. Pöyhösen mielestä tärkeintä on, että vanhempi pysyy näyttämään, että on omasta mielestä toiminut väärin.
 – Ei tarvitse pyytää anteeksi, että suuttui. Voi sanoa, että minua suututti ja hermostutti, mutta en olisi saanut huutaa sinulle. Sano anteeksi, että huusin. Se opettaa, että saa suuttua, mutta ei saa loukata muita.
 Aikuinen auttaa tunteiden säätelemisessä: ottaa syliin ja lohduttaa
 Heidi Livingston on sitä mieltä, että jokainen voi harjoitella tunnetaitoja. Hän puhuu tunnetaidoista työkalupakkina, joka tekee tunteista ystäviä sen sijaan, että tunteet heittelevät ihmistä.
 Aikaisemmat sukupolvet eivät lapsena harjoitelleet tunnetaitoja tietoisesti. Nyt tiedostetaan, että taidon harjoittelusta on hyötyä.
 – Nykyään kiinnitetään huomiota siihen, että rakentava tapa käsitella tunteita ja tapa pärjätä omien tunteiden kanssa vie kohti hyvinvointia.
 Livingston sanoo, että tunteiden säätely on tunteiden voimakkuuden säätelyä eikä sen säätelemistä, mitä tunteita herää.
 – Tunteet heräävät aina itsestään ja ne ovat tärkeitä viestejä. Aikuinen on pienelle lapselle apuna tunnesäätelijän roolissa. Aikuinen säätelee taakkaa eli lohduttaa lasta, ottaa syliin ja on lähellä. Kun lapsi kasvaa, hän oppii, miten juuri hän rauhoittuu.
 Voimakkaat tunteet voivat johtaa pikaratkaisuun
 Julia Pöyhösen mielestä on todella tärkeä tiedostaa, että tunteet saattavat helposti johtaa ihmisiä harhaan. Tunteet ovat voimakkaita ja fyysisiä kokemuksia.
 – Tunteet yrittävät saada ihmisiä toimimaan. Ne kertovat, että jokin on vialla ja ohjaavat korjaamaan sen, jotta päästään taas hyvään tunteeseen, sanoo Pöyhönen.
 Hänen mukaansa tunteet ohjaavat tekemään pikaratkaisuja, jotka voivat johtaa harhaan ihmisen menestymisen ja hyvinvoinnin kannalta. Jos lapsella on paha mieli, hän haluaisi nopeasti saada hyvän mielen.
 - Esimerkiksi, jos lapsi leikkii hiekkalaatikolla kippojen kanssa. Kun toinen lapsi tulee ja ottaakin tärkeän osan, kupin, hänen leikistään. Lapsella herää kiukku ja tunne, että leikki on pilalla. Hän keksii ratkaisun ongelmaan ja repäisee kupin toiselta lapselta. Tämä on tietenkin huono ratkaisu. Isompana tällainen toimintatapa voi estää häntä saamasta kavereita.
 Pöyhösen mielestä aikuinen voi olla apuna ja etsiä pikaratkaisun sijaan sellaisen ratkaisun, jossa lapsen tarve tyydyttyy, muut otetaan huomioon ja kaikille jää hyvä mieli.
 Heidi Livingston kertoo tunnekäsittelymallista, jossa ensimmäinen vaihe on, että tunne sallitaan. Vanhemman tekisi mieli ehkä sanoa pettymyksen kokeneelle lapselle, että ei haittaa.
 - Ei sanota, että ei se haittaa. Tunnistetaan lapsen tunne ja sallitaan, että hän on vihainen. Toiseksi säädellään tunnetta, jos se on voimakas ja siihen on tarvetta. Vasta viimeisenä tulee ongelmanratakaisu. Sekä lapset että vanhemmat hyppäisivät mielellään heti ongelmanratkaisuun.
 Kokeile tätä illalla
 Psykologit Julia Pöyhönen ja Heidi Livingston antavat täksi illaksi haasteen: Lue lapsen kanssa satukirjaa, etsi niistä lapsen kanssa tunteita. Nimeä yhdessä, mitä tunteet ovat. Isomman lapsen kanssa voi miettiä, mikä tämän tunteen herätti ja mitä sen kanssa voisi toimia.
 Pöyhönen ja Linvingston ovat kirjoittaneet kirjasarjan, jossa seikkailee eläimiä. Eläimet tutustuvat tunteisiin itsessään ja lähiympäristössä. Kirjoissa on tietopaketti aikuisille siitä, miten lapsille voi opettaa tunnetaitoja.
 Kuuntele Julia Pöyhösen ja Heidi Livingstonin haastattelu:  Lapsen kielteisiä tunteita ei pitäisi vähätellä

Lapsi saa olla vihainen ja raivota - aina ei tarvitse olla iloinen


Summary: Q Power -yhtiön hallituksen puheenjohtaja Ilkka Herlin sanoo, että toiminta käynnistyy heti, kun hiilidioksidipäästöille saadaan kunnon hinta.

Uusiutuvan energian start-up Q Power on käynnistänyt yhdessä energiayhtiö St1:n kanssa hankkeen, jossa valmistetaan synteettistä biometaania hiilidioksidista.
 Biometaanista puhutaan myös synteettisenä metaanina tai synteettisenä polttoaineena. Vedystä ja hiilidioksidista valmistettua polttoainetta voi tankata autojen polttoaineeksi. Sillä voisi korvata fossiilisia liikennepolttoaineita.
 Nyt aluksi biometaanin valmistusta kokeillaan pilottihankkeessa St1:n jätteistä etanolia valmistavan biojalostamon yhteydessä Vantaalla. Seuraavaksi teknologia viedään kaatopaikan yhteyteen, jossa se voi hyödyntää kaatopaikkakaasuja.
 Käytännössä polttoainetta valmistetaan niin, että Q Power rakentaa tehtaan tai kaatopaikan yhteyteen metanointilaitoksen. Laitokseen syötetään tehtaasta tai kaatopaikalta syntyvää hiilidioksidin sivuvirtaa.
 – Samanaikaisesti tuotamme uusiutuvasta energiasta vetyä veden elektrolyysillä, ja tämä vety ja hiilidioksidi syötetään bioreaktoriin. Bioreaktorissa mikrobit tuottavat hyvällä hyötysuhteella laadukasta polttoainetta, sanoo tuotekehitysjohtaja  Anni Alitalo .
 Syntyvä polttoaine voidaan tankata joko suoraan kaasuautoon tai varastoida kaasupulloihin.
 Q Powerin hallituksen puheenjohtaja Ilkka Herlin ja St1:n hallituksen puheenjohtaja Mika Anttonen olivat yhtä hymyä suomalaisen synteettisen biometaanin lanseeraustilaisuudessa Vantaalla tiistaina. Markku Pitkänen / Yle
 Ilkka Herlin: Olemme 30 vuotta myöhässä
 Q Powerin hallituksen puheenjohtaja  Ilkka Herlin  toteaa, että fossiilisten polttoaineiden korvaamiseksi ei riitä, että polttoaineita tehtäisiin pelkästään jätteistä. Myös ilmassa oleva hiilidioksidi pitää saada käyttöön.
 – Ilmastomuutoksen torjuntaan olisi pitänyt herätä jo 30 vuotta sitten tosissaan. Me lähdemme nyt takamatkalta, mutta sitä enemmän meidän pitää nyt tehdä.
 Herlin vaatii päätöksentekijöiltä kovia toimia, jolla hiilidioksidipäästöille pantaisiin kova hinta. Korkean hiilidioksidiveron tai päästökaupan lisäksi kaikki keinot on Herlinin mukaan nyt otettava käyttöön. Se pakottaisi ”kapitalistit” pohtimaan asioita uudesta näkökulmasta. Huoltoasemille pitää saada myyntiin polttoaineita, jotka sitovat hiiltä.
 – Me tarvitsemme meitä kapitalisteja, tarvitsemme tutkimusta, julkista valtaa ja kuluttajia, jotka hyvin ymmärtävät, että pitää siirtyä päästöttömiin ja päästöjä sitoviin tuotteisiin, Herlin sanoo.
 Herlin uskoo, että isot yksityiset yritykset kyllä lähtevät investoimaan, mutta kaikki kävisi huomattavasti nopeammalla tahdilla, jos hiilidioksidin päästäminen tulisi kalliiksi.
 Q Powerin kanssa yhteistyössä toimivan St1:n hallituksen puheenjohtaja  Mika Anttonen  muistuttaa, että yritykset tekevät investointeja vain, kun ne ovat kannattavia. Ja nyt ne eivät vielä ole.
 – Hiili täytyy saada ilmasta pois. Tämä tekniikka ei ota sitä pois, mutta laittaa sen kiertoon. Hiilidioksidiongelma tullaan selättämään, mutta ei siinä aikataulussa kuin on suunniteltu.
 Anttonen uskoo, että ilmakehässä olevan hiilen saaminen kiertoon on polttoaineiden valmistuksen tulevaisuus. Aluksi tehdään biometaania, mutta myös nestemäisiä polttoaineversioita voidaan tehdä metanolin kautta.
 Hyöty olisi Anttosen mukaan siinä, että nykyinen energiajärjestelemän infra voitaisiin hyödyntää ilman, että sitä tarvitsisi rakentaa kokonaan uusiksi.
 – Me emme voi tietää, mikä on voittava konsepti.
 Pilottihankkeen metanointilaitos mahtuu kahteen merikonttiin.  Markku Pitkänen / Yle
 Kaasuautosta halvalla kansanauto
 Q Powerin tuotekehitysjohtaja Anni Alitalo on sitä mieltä, että biometaani on parempi vaihtoehto kuin synteettisesti valmistetut nestemäiset polttoaineet, joita voisi tulevaisuudessa tankata nykyisiin bensiini- ja dieselautoihin.
 Alitalo perustelee biometaania sillä, että synteettisellä bensiinillä tai dieselillä on paljon isommat hiilidioksidipäästöt kuin metaanilla.
 – Jos tahtoa löytyy, niin bensiinimoottori on hyvin halvalla muutettavissa kaasuautoksi. Periaatteessa se on koko kansan ratkaisu verrattuna siihen, että koko liikennejärjestelmä yritetään sähköistää.
 St1:n Mika Anttonen sanoo, että autojen sähköistäminen voi johtaa katastrofiin. Akut ovat heikko ratkaisu.
 – Minulla ei ole yhtään mitään sähköautoja vastaan, vaan sitä vastaan, että me esimerkiksi kaadamme Kongossa tällä hetkellä sademetsiä ja pistämme lapset kaivamaan kobolttia. Se ei ole kestävän kehityksen mukaista toimintaa. Meillä ei ole mineraaleja, että voisimme akuilla tuoda liikenteen päästöt alas.
 Mika Anttosen mukaan paras skenaario olisi se, johonkin vuoteen mennessä kaikki liikenteen polttoaineet voitaisiin maailmanlaajuisesti valmistaa aurinkosähköllä tuotetusta vedystä ja ilmakehästä otetusta hiilidioksidista.
 Q Powerilla on jo suuret suunnitelmat. Seuraavaksi yhtiö haaveilee jopa yhden megawatin kokoisesta biometaanin tuotantolaitoksesta.
 – Kymmenen vuoden päästä meillä on toivottavasti useita isoja laitoksia eri puolilla maailmaa, tuotekehitysjohtaja Anni Alitalo sanoo.
 Lue myös:
 Professori: Bensiini- ja dieselautoihin voisi tankata synteettistä polttoainetta 2030 – Neste: Varmasti tämä on polttomoottoreille yksi ratkaisu
 Mullistava teknologia saattaa tehdä pian läpimurron: Sellutehtaiden savukaasuista voisi valmistaa polttoainetta koko Suomen autoille

Uusi suomalaisyhtiö valmistaa synteettisiä polttoaineita tehtaiden päästämästä hiilidioksidista ja uskoo kasvavansa maailmanlaajuiseksi 10 vuodessa


Summary: Helsinkiläisten suosimassa kohtaamispaikassa on vieraillut tänä vuonna jo reilusti yli kaksi miljoonaa kävijää.

Helsingin sydämessä sijaitseva keskustakirjasto Oodi on palkittu vuoden parhaana yleisenä kirjastona kansainvälisessä kirjastokonferenssissa Ateenassa, Kreikassa. Muut finalistit olivat Hollannista, Australiasta ja Uudesta-Seelannista.
 Kansainvälisen tuomariston mukaan Oodi on pehmeä ja kevyt, mutta silti juureva. Palkintosumma on vaatimattomat 4500 euroa, mutta Oodin johtaja  Anna-Maria Soininvaara  iloitsee eniten siitä, miten hyvin ihmiset ovat ottaneet Oodin omakseen.
 – Oodia suunniteltiin pitkään asiakkaiden kanssa. Heiltä saatiin yli 2000 ideaa arkkitehtuurikilpailun pohjaksi. Arkkitehtitoimisto ALA suunnitteli upean ja ainutlaatuisen rakennuksen, jossa on huomioitu kaikki asiakkaiden eniten toivomat elementit, sanoo Soininvaara  Oodin oman tiedotteen mukaan .
 Ismo Pekkarinen / AOP
 Aivan Helsingin päärautatieaseman kupeessa sijaitseva keskustakirjasto Oodi löysi tiensä kaupunkilaisten ja turistien sydämiin heti valmistuttuaan. Hartaasti odotetun kirjaston ovet avattiin itsenäisyyspäivän aattona 5.12.2018.
 Ensisilmäystä janoavat ihmiset jonottivat kirjastoon pitkiäkin aikoja säässä kuin säässä. Yleisöryntäys oli ensimmäisinä viikkoina niin suuri, että sisäänpääsijöiden määrää jouduttiin ajoittain säännöstelemään.
 Kuluvan vuoden aikana suosio on jatkunut. Kävijälaskurin mukaan Oodissa on tämän vuoden aikana ollut 2 136 910 käyntiä.
 Helsingin keskustassa sijaitsevan Oodin tilat ovat lähes kokonaan avoimia yleisölle.  Ismo Pekkarinen / AOP
 Kirjastosta järjestettiin ennen sen rakentamista kansainvälinen suunnittelukilpailu, jonka voitti suomalaisen Arkkitehtitoimisto ALAn ehdotus. Rakentaminen maksoi 98 miljoonaa euroa.
 Valoisassa ja avarassa rakennuksessa on kolme kerrosta ja tiloja sekä hiljaiseen työskentelyyn että leikkimiseen ja pelaamiseen. Sekä rakennuksen ulko- että sisäpinnoissa on käytetty paljon puuta.
 Yle
 Oodissa on 100 000 kappaleen kokoelma kirjoja, lehtiä, nuotteja, elokuvia ja pelejä. Kirjoja löytyy 17 eri kielellä.
 Kirjaston omien nettisivujen  mukaan  "Oodi tarjoaa tietoja, taitoja ja tarinoita, ja sinne on helppo tulla oppimaan, eläytymään, nauttimaan ja työskentelemään. Kaikille avoin uuden ajan kirjasto on elävä ja toiminnallinen kohtaamispaikka."
 Antti Aimo-Koivisto / Lehtikuva
 Palkintosadetta lisäksi Espoolle ja Vantaalle
 Ateenan konferenssissa palkittiin tiistaina myös paras kirjaston tuottama lyhytelokuva.
 Palkinto tuli Suomeen Espoon kaupunginkirjastolle ja sen tuottamalle videolle  100 Reasons why these Finnish Libraries are the Best in the World  ("Sata syytä, miksi suomalaiset kirjastot ovat maailman parhaita").
 Vantaakin sai tapahtumassa oman tunnustuksensa: Vantaan kaupunginkirjastolle on myönnetty toinen palkinto markkinointikampanjoiden sarjassa. Vantaalaisten kiitetty kampanja mainostaa  Taskukirjasto -sovellusta.
 Lue lisää:
 Katso dokumentti Oodin rakentamisesta: Kohti tulevaisuuden kirjastoa
 Kurkista Oodiin
 Kirjastojen lippulaiva Oodi avautuu ja vie meidät uuteen kirjastoaikaan – kirjastot ovat muuttuneet kirjavarastoista kohtaamispaikoiksi

Oodi valittiin maailman parhaaksi uudeksi kirjastoksi


Summary: Parlamentti palaa ensi viikolla kesälomalta pohtimaan Britannian tulevaisuutta ja eroa EU:sta.

Britannian oppositiopuolueista työnväenpuolue, Skotlannin kansallispuolue, liberaalidemokraatit, vihreä puolue sekä keskustalainen Independent Group for Change sopivat yrittävänsä estää sopimuksettoman brexitin esimerkiksi lakiesityksillä tai vaatimalla hallituksen luottamusäänestystä.
 Puolueiden keskusteluja tiistaina johti työväenpuolueen puheenjohtaja  Jeremy Corbyn . Hänen mukaansa puolueet aikovat tehdä kaikkensa sopimuksettoman EU-eron estämiseksi.
 Corbyn suunnitteli luottamusäänestystä jo ensi viikolle, mutta työväenpuolue ilmeisesti  vielä harkitsee asiaa . Corbyn on väläyttänyt ajatusta Johnsonin syrjäyttämisestä ja väliaikaisen hallituksen muodostamisesta, jotta sopimukseton EU-ero vältettäisiin.
 Oppositiopuolueiden edustajat aikovat puolestaan kannattaa lakiesitystä, joka pakottaisi hallituksen pyytämään EU:lta eron viivyttämistä.
 Tiistaina Corbyn myös kertoi kirjoittaneensa konservatiivien  Theresa Maylle  ja  Philip Hammondille  sekä 114 muulle edustajalle, jotka ovat äänestäneet sopimuksetonta brexitiä vastaan. Corbyn haluaa heidän yhdistävän voimansa jatkossa, jotta sopimuksetonta EU-eroa ei pääsisi tapahtumaan.
 Kesälomat lopussa
 Britannian parlamentti palaa kesätauolta ensi viikolla. Parlamentissa alkaa tuolloin taistelu siitä, toteutuuko uuden pääministerin  Boris Johnsonin  lupaama EU-ero lokakuussa. Johnson on luvannut, että ero tapahtuu 31. lokakuuta sopimuksella tai ilman sopimusta EU:n kanssa.
 Brexit puolueen johtaja  Nigel Farage  lupasi tiistaina haastaa jokaisen konservatiivipuolueen paikan parlamentissa, jos sopimuksetonta EU-eroa ei tapahdu. Faragesta paras ratkaisu Britannialle on lähteä EU:sta ilman sopimusta.
 Faragen puolue sai eniten ääniä Britanniassa europarlamenttivaaleissa toukokuussa.
 Johnsonin on määrä puhua puhelimitse tiistaina Euroopan komission puheenjohtajan  Jean-Claude Junckerin  kanssa. Johnsonin brexit-neuvonantaja  David Frost  matkustaa keskiviikkona Brysseliin keskustelemaan erosopimuksesta.

 Lue lisää:
 Lukuisat brittiyritykset siirtyneet Hollantiin brexit-pelossa
 Trump ja Britannian pääministeri Johnson tapasivat ensi kertaa – maat kaavailevat "erittäin suurta kauppasopimusta"
 Analyysi: Boris Johnsonilla on häikäilemätön suunnitelma – Britannian pääministeri on valmis riskeeraamaan Pohjois-Irlannin rauhan ja syyttämään tilanteesta EU:ta
 Brexit-ministeri Barclay: Britannia tavoittelee edelleen sopimusta EU-erosta, mutta ilman Irlannin rajajärjestelyjä

Britannian oppositiopuolueet yrittävät estää sopimuksettoman brexitin kaikin keinoin – Corbynilta pyyntö myös konservatiiveille


Summary: Päivystyksessä aiotaan korjata toimia avin päätöksen pohjalta. Kaikkea ei kuitenkaan voida päivystyksessä ratkaista.

Pohjois-Kymen sairaalassa Kouvolassa aiotaan korjata päivystyksen toimintaa aluehallintoviraston antaman päätöksen pohjalta.
 Päivystyksen tilanteesta kanneltiin viime vuoden lopussa Etelä-Suomen aluehallintovirastoon. Aluehallintovirasto antoi maanantaina  päätöksensä  kanteluihin.
 Aluehallintovirasto kiinnittää päätöksessään huomiota muistutusvastausten käsittelyn liian pitkään viiveeseen. Avin mukaan yksikön johdon on vastattava muistutuksiin kirjallisesti kohtuullisessa ajassa eli neljän viikon kuluessa.
 – Tämä huomion kiinnittäminen on tässä oikeastaan merkittävin asia. Minun täytyy silloin totta kai alkaa vastata muistutuksiin huomattavan paljon nopeammin kuin nyt olen tehnyt, koska olen joutunut priorisoimaan päivystyksen muuta työtä, sanoo ylilääkäri  Kimmo Salmio .
 Asioita on jo korjattu
 Avi toteaa päätöksessään myös muun muassa, että potilaiden hoitoa päivystyksessä ovat heikentäneet osastojen sulut, potilaspaikkojen vähennykset, jatkohoitopaikkojen vähentyminen ja potilaiden hoitopolun kulun pitkittyminen.
 Poksin päivystykseen  palkattiin  alkuvuonna lisää hoitajia helpottamaan päivystyksen tilannetta. Avin mukaan hoitajien vakanssien lisäämisen ohella on selkiytettävä esimiestyötä.
 Salmion mukaan päivystyksessä on jo korjattu asioita, joista avi päätöksessään mainitsee. Esimerkiksi esimiesten työnjako on Salmion mukaan tällä hetkellä hyvällä mallilla.
 – Ansiokkaasti palvelleet esimiehet ovat siirtyneet ansiokkaasti eläkkeelle ja uudet ovat aloittaneet työn. Toivon, että heille annetaan työrauha ja kehittämismahdollisuudet päivystykseen.
 Lisää resursseja ennaltaehkäisyyn
 Avin päätöksessään esille nostamista asioista osa on Kimmo Salmion mukaan sellaisia, ettei niihin voida päivystyksessä vaikuttaa. Esimerkiksi osastopaikkojen riittävyyttä tai terveysasemien  lääkäritilannetta  ei voida ratkaista päivystyksessä.
 Salmio toivoo, että ensisijaisesti resursseja pyrittäisiin saamaan terveysasemien toimintaa vahvistaviin ennaltaehkäiseviin palveluihin.
 – Saataisiin kotiutumisketju ja kotona hoidettavien potilaiden pärjääminen paremmalle tolalle niin, ettei laitoshoidosta ja kotihoidosta lähetetä potilaita kovin herkällä liipasimella päivystykseen, vaan heidät pystyttäisi hoitamaan myös omien lääkäreiden avulla.
 Ongelma piilee kuitenkin Salmion mukaan siinä, että koko Kymsoten alueella tekijöitä on vähän. Salmio sanoo, että Kymsoten alueella on paljon yksiköitä, joissa on pulaa sekä hoitajista, lääkäreistä että sosiaalityöntekijöistä.
 Päivystyksessä rauhallisempi kesä
 Pohjois-Kymen sairaalan päivystyksen ongelmat nousivat esille viime vuonna, kun päivystyksessä työskentelevät hoitajat  ilmaisivat huolensa  potilaiden ja henkilökunnan turvallisuudesta.
 Hoitajat kertoivat joutuvansa tinkimään muun muassa lääkkeiden tehon seurannasta, hygieniasta ja ravitsemuksesta.
 Luottamusmies  kanteli  päivystyksestä aluehallintovirastoon. Toisen kantelun teki  yksityishenkilö .
 Pohjois-Kymen sairaalan päivystyksen tilanne on tänä kesänä ollut Salmion mukaan rauhallisempi kuin vuosi sitten, jolloin osastojen sulut rasittivat toimintaa huomattavan paljon. Aika ajoin päivystykseen on ollut vaikeuksia saada lääkäreitä.
 – Toki edelleen on kiireisiä päiviä, mutta ei sellaisia, mitä aikaisemmin on ollut. Läpimenoajat ovat ihan aavistuksen verran lyhentyneet, mutta edelleen ne ovat pitkähköjä tietyillä hoitolinjoilla. Oma näkemykseni on, että moni tekijä on vaikuttanut siihen, että tilanne on rauhallisempi.
 Kanteluihin antamassaan päätöksessä avi vaatii Kymsotelta selvityksiä Poksin päivystyksen potilaiden hoitopolun läpikulusta kuluvalta kesältä lokakuun loppuun mennessä.

Sairaalan päivystyksessä todettiin lukuisia ongelmia, jotka vaaransivat potilaiden turvallisuuden – ylilääkäri kertoo, mitä aikoo tehdä


Poliisi epäilee perussuomalaisten kansanedustaja  Sebastian Tynkkystä  rikoksesta.
 Tutkinnanjohtaja, rikoskomisario  Tero Luukkonen  Oulun poliisista vahvistaa Ylelle, että Tynkkysestä on aloitettu esitutkinta kiihottamisesta kansanryhmää vastaan.
 Tynkkynen kertoi rikosepäilystä sosiaalisen median kanavillaan maanantaina.
 Luukkonen kertoo, että epäilty rikos liittyy vuonna 2017 Tynkkysen julkaisemiin Facebook-kirjoituksiin. Luukkonen ei kommentoi tutkinnallisista syistä, mistä kirjoituksista on kyse.
 Tynkkynen on saanut  tuomion  vuonna 2017 kiihottamisesta kansanryhmää vastaan ja uskonrauhan rikkomisesta Facebookissa julkaistuista kirjoituksista. Tynkkynen sai kirjoituksistaan 300 euron sakot. Hän ei ollut tuomion saadessaan vielä kansanedustaja.
 Poliisilla on parhaillaan tutkinnassa myös kolmen muun kansanedustajat rikosepäilyt. Helsingin poliisi epäilee  Päivi Räsästä  (kd.),  Hussein al-Taeeta  (sd.) ja  Juha Mäenpäätä  (ps.) kiihottamisesta kansanryhmää vastaan.
 Tynkkysen rikosepäilystä uutisoi ensimmäisenä  MTV .
 Lue myös:
 Poliisi aloittaa Räsästä ja al-Taeeta koskevan esitutkinnan – epäillään kiihottamisesta kansanryhmää vastaan

Poliisi epäilee kansanedustaja Sebastian Tynkkystä kiihottamisesta kansanryhmää vastaan


Ylitorniolaisen Partasen perheen pihapiirissä on viime viikosta lähtien oleillut perin harvinainen vieras, merikotka.
 Lintu on todennäköisesti lähtöisin Venäjältä, jossa se on mahdollisesti ollut lemmikkinä. Puolitoista vuotta sitten se ilmaantui Pohjois-Karjalaan. Lintu oli hoidon tarpeessa ja se vietiin Ranuan eläinpuistoon.
 Kotka on täysikasvuinen, mutta nuori, arviolta 2–3-vuotias. Sukupuolta ei ole määritelty eikä lintu myöskään ehtinyt saada nimeä Ranualla.
 Vapauteen lintu päästettiin Ylitorniolla muutama viikko sitten ja Partasen perheen ihmeteltäväksi merikotka ilmestyi viime viikon keskiviikkona.
 – Se tuli tuonne rantaan ja istuskeli veneen keulassa. Seuraavana päivänä me kävimme pyytämässä kalaa. Lintu tuli aivan lähelle ja annettiin sille sitten siika, kertoo  Minna Partanen.
 Ruokalistalla kalaa ja lihaa
 Kaikesta päätellen kala-ateria kelpasi vieraalle hyvin, koska seuraavana päivänä se parkkeerasi Partasen pihamaalle. Lintu istuu tuttavallisesti terassilla tai paviljongin katolla ja viihtyy aurinkotuolissakin. Sadetta se piteli katoksen alla.
 – Maanantaiaamuna se oli ikkunan takana puolen metrin päässä seuraamassa, kun tein lähtöä töihin, Minna Partanen kertoo.
 Partaset ovat saaneet eläinpuistosta ohjeet ruokkia vierastaan, joka on ilmiselvästi nälkäinen, mutta ei ainakaan tällä hetkellä itse saa pyydystetyksi syötävää.
 – Me nyt ruokimme sitä, jotta se voimistuisi. Eläinpuiston asiantuntija uskoo, että kyllä lintu pois lähtee, kunhan se saa kerätyksi voimia ja pystyy taas itse pyydystämään.
 Partanen toivoo lähiseudun kalastajilta ja metsästäjiltä apua nälkäisen erikoisvieraan ruokkimiseen.
 – Jos vain kala- tai metsäreissuilta jää ylimääräistä, eläinten jätteitä tai muuta, mielellään otamme vastaan.
 Hyvin poikkeuksellinen tapaus
 Ranuan eläinpuiston mukaan on hyvin poikkeuksellista, että merikotka hakeutuu ihmisten läheisyyteen. Tapauksen erikoisuuden vuoksi asiantuntijat arvioivat, että lintu on voinut olla lemmikkinä. Se saattaisi selittää sen pelottomuuden ihmisiä kohtaan.
 Eläinpuiston intendentti  Mari Heikkilä  sanoo, että nuori merikotka päästettiin vapauteen, koska sille haluttiin hoitovuoden jälkeen antaa mahdollisuus sopeutua luontoon.
 Heikkilän mukaan linnun voimistumista seuraillaan jonkin aikaa ja toivotaan, että se pystyy aloittamaan itsenäisen elämän. Jos niin ei käy, eläinpuisto saanee ELY-keskukselta luvan ottaa lintu pysyvästi eläinpuiston asukkaaksi.
 Lue lisää:
 Ärhäkkä ja elinvoimainen Simo-sääksi palautettiin takaisin luontoon – "Tämä on kahden kuukauden päästä Afrikassa"
 Keiteleellä pelastettu nälkiintynyt sääksi oli tämän kesän poikanen: "Ihme että se oli ehtinyt niinkin kauas pesästä"

Perheen pihalle ilmestyi harvinainen petolintu: nälkäinen merikotka kerää voimia terassilla ja nauttii siika-aterioita – katso video


Summary: Oulun kaupungin liikuntajohtajan mukaan mainoksen yhteys tupakkatuotteisiin on ilmeinen.

Oulun kaupunki aikoo keskustella Oulun Kärppien kanssa nuuskakaupan mainoksen soveltuvuudesta otteluiden yhteydessä.
 Oulun liikuntajohtaja  Niina Epäilys  kertoo, että vaikka Kärpät ei mainosta varsinaisesti tupakkatuotteita, vaan niitä myyvää yritystä, on yhteys ilmeinen.
 Yle kertoi  viime viikolla, että Kärppien kotihallissa Oulun Raksilassa on mainostettu Haaparannalla toimivaa nuuskakauppaa.
 Oulun liikuntajohtaja tutustui asiaan tiistaina Ylen toimittajan yhteydenoton jälkeen. Oulun Kärpät käyttää harjoittelussaan ja peleissään Oulun kaupungin omistamaa Raksilan jäähallia.
 Valvira: Oikeustajun vastaista, ei laitonta
 Raksilassa nähty mainos ei kuitenkaan riko lakia. Nurinkurinen tilanne johtuu siitä, että mainostaja eli Nuuskakairan tukku sijaitsee Ruotsissa. Lisäksi mainoksissa ei suoraan mainita tupakkalain alaisia tuotteita, kuten nuuskaa. Raksilassa otteluissa nähdyssä mainoksessa on peitetty nuuska-sana nuuskakaupan nimestä.
 Jääkiekkojuokkueen yhteistyö nuuskaa myyvän yrityksen kanssa on kuitenkin Valviran mukaan yleisen oikeustajun vastaista.
 Oulun Kärppien otteluissa nähtyyn mainokseen ei Valviran mukaan kuitenkaan voi puuttua, vaikka tupakkatuotteiden mainonta on Suomessa kiellettyä.
 Oulun Kärpät haluaa aikalisän
 Puhelimitse tiistaina tavoitettu kärppien toimitusjohtaja  Tommi Virkkunen  oli haluton kommentoimaan nuuskakohua. Kiireisiin vedonnut seurapomo ei myöskään halunnut vielä ottaa kantaa mainoksen poistovaatimuksiin.
 Virkkusen mukaan Oulun Kärpät käsittelee asian kaikessa rauhassa ennen kuin kommentoi asiaa mahdollisesti ensi viikolla. Kiekkoseuralle ilmeisen kiusallisen asian käsittelyyn tarvitaan aikaa siis vähintään 5-6 päivää.
 Aiemmin elokuussa toimitusjohtaja Virkkunen kommentoi Ylelle asiaa, että hallissa ei mainosteta nuuskaa vaan yritystä.
 – Sama koskee laivayhtiöitä ja ravintoloita, joissa myydään esimerkiksi alkoholia. Kaikki tietävät, miksi laivoille mennään, mutta silti yhtiöt saavat mainostaa itseään, Virkkunen totesi viime viikolla.
 Syytteitä nuuskan vaarojen vähättelystä
 Myös useista eri terveysalan järjestöistä ja muista toimijoista muodostuva Savuton Suomi 2030 -verkosto vaatii nuuskakaupan mainoksen poistamista Oulun jäähallista.
 Verkoston puheenjohtajan professori  Kari Reijulan  mukaan Oulun Kärpät vähättelee toiminnallaan nuuskan terveysvaaroja ja vesittää lainsäädännön uskottavuutta.
 Oulun Kärpille lähetetyssä vetoomuksessa toivotaan, että Kärpät miettisi, minkä viestin nuuskakaupan mainonta antaa lapsille ja nuorille. Nuuskan käyttö yleensä aloitetaan nuorena. Riippuvuus voi syntyä jo muutaman kokeilukerran perusteella.
 Reijulan mukaan urheilun esikuvat ovat tärkeitä ja suositun urheilujoukkueen välittämät mielikuvat muokkaavat nuorten asenteita ja valintoja tupakka- ja nikotiinituotteiden käytön suhteen.
 Voit keskustella aiheesta kello 22 saakka!

Oulun kaupunki omistaa Raksilan jäähallin, eikä se ilahtunut kuultuaan nuuskakaupan mainoksesta siellä – Kärpät ei kommentoi


Summary: Aamulla espanjalainen matkustaja kulki Münchenin lentoterminaalissa porttialueelle hätäuloskäynnin kautta ilman turvatarkastusta.

Poliisi sulki suuren osan Münchenin lentokentän terminaalista, kun espanjalaisen lentomatkustajan havaittiin päässeen porttialueelle kulkematta turvatarkastuksen kautta. Rike tapahtui kentän kakkosterminaalissa, mutta matkustaja ehti kulkea ykkösterminaaliin.
 Mies löydettiin melko nopeasti, kertoo saksalainen  Süddeutsche Zeitung -sanomalehti . Hän oli vaihtomatkustaja matkalla Bangkokista Münchenin kautta Madridiin. Kuulustelussa mitään epäilyttävää ei paljastunut.
 Terminaali 1 ja osia terminaali 2:sta jouduttiin kuitenkin tarkastamaan perinpohjaisesti turvarikkeen takia. Myös porttialueelle jo menneet matkustajat joutuivat kulkemaan uudelleen turvatarkastuksen läpi.
 Matkustajien ja matkatavaroiden käsittely sekä turvatarkastukset olivat osin pysähdyksissä neljän tunnin ajan. Toiminnot palautuivat normaaleiksi puolilta päivin Suomen aikaa.
 Tapaus ehti kuitenkin vaikuttaa etenkin saksalaisen Lufthansan kotimaan ja Euroopan lentoihin. Tuhansia ihmisiä jäi jumiin kentälle useiksi tunneiksi. Arviolta 130 lentoa joudutaan päivän aikana perumaan. Kentän kautta arvioidaan tänään kulkevan 120 000 matkustajaa, joista ainakin osa joutuu varautumaan myös myöhästymisiin.
 Viime kesänä Münchenissa sattui samanlainen tapaus, joka johti 330 lennon peruuntumiseen. Myös  Frankfurtissa viime vuonna  lapsus turvatarkastuksessa johti terminaalin evakuoimiseen.

Matkustaja livahti Münchenin lentoasemalla porttialueelle ilman turvatarkastusta: terminaali tyhjennettiin, 130 lentoa perutaan


Summary: Miehet asuivat porvoolaisessa motellissa pari kuukautta. He kirjautuivat sisään 24. kesäkuuta.

Porvoon ampumisista epäilty ruotsinsuomalainen veljeskaksikko oli herättänyt kaupunkilaisten huomiota jo ennen sunnuntain vastaista yötä. Lähellä heidän majapaikkaansa työskentelevä mies kertoo, että kaksikko kulki usein samanlaisissa vaatteissa, samanlaiset lippikset päässä ja parrat samaan tapaan muotoiltuina. Isokokoiset miehet pukeutuivat usein mustiin vaatteisiin.
 – Jokainen heidät nähnyt on varmasti miettinyt, että keitä nuo ovat, mies sanoo.
 Ylen tietojen mukaan miehet saapuivat porvoolaiseen On Line -motelliin kesäkuun 24. päivänä. Omistajan mukaan he olivat siellä ensimmäistä kertaa. Miehet kirjoittivat matkustajakorttiin ruotsalaisen osoitteen ja maksoivat kahden kuukauden maksun. Heillä oli neljä tai viisi matkalaukkua.
 Poliiseja ammuttiin Ölstensin yritysalueella Porvoossa. Ronnie Holmberg / Yle
 Omistaja kuvailee miehiä avuliaiksi, siisteiksi ja kohteliaiksi. He pukeutuivat motellillakin "kuin kaksoset". He saunoivat ahkerasti muiden kanssa, kävivät lenkillä ja juttelivat paljon. Omistajan mukaan miehet kävivät usein syömässä noin viiden kilometrin päässä sijaitsevassa pizzeriassa.
 Miehet lähtivät liikkeelle säntillisesti aamuseitsemän aikaan ja kertoivat käyvänsä remontoimassa kerrostalokaksiota Porvoon Näsissä. Avaimen he olivat jättäneet viime perjantaina tai lauantaina.
 Nyt veljesten motellivierailusta muistuttaa poliisin moottorisahalla avaama ja sittemmin lankulla suljettu huoneen ovi. Omistajan mukaan huone oli jätetty siistiin kuntoon.
 Jutun tutkinnanjohtaja, keskusrikospoliisin rikoskomisario Kimmo Huhta-aho ei tiistaina vahvistanut Ylen hankkimia tietoja miesten taustoista, mutta Huhta-aho kommentoi miesten oleskelua porvoolaisessa motellissa näin.
 – No joo, on meillä ollut siellä tässä tutkinnankin aikana toimenpiteitäkin sillä suunnalla, että kyllä meillä myöskin on samansuuntaista tietoa, hän sanoi Ylelle tiistaina iltapäivällä.
 "Miksi tämä tapahtui juuri täällä?"
 Muutaman kilometrin päässä Porvoon vanhassa kaupungissa ei näy merkkiäkään viikonlopun tapahtumista. Kahvilamyyjä  Klaara Kontinen  sanoo vähän yllättyneensäkin siitä, ettei sunnuntainen poliisiampuminen ole noussut vielä kertaakaan esille asiakkaiden puheissa.
 Kahvilamyyjä Klaara Kontinen sanoo yllättyneensä, etteivät viikonlopun tapahtumat ole puhuttaneet asiakkaita. Marja Väänänen / Yle
 Hän kertoo itse miettineensä paljon sitä, miten omassa kotikaupungissa voi tapahtua jotakin sellaista. Hänen ystävänsä olivat tapahtumayönä nähneet esimerkiksi aseistautuneita poliiseja, jotka tarkastivat autoja.
 – Tämä on pieni, hiljainen kaupunki, jossa ei ikinä tapahdu mitään. Niin nyt oli sitten tällainen viikonloppu.
 "Epäusko oli päällimmäinen ajatus"
 Samanlaisia ajatuksia oli porvoolaisella  Lotta Heinosella , joka istui Lahdesta vierailulle tulleen ystävänsä  Erika Havumäen  kanssa syömässä jäätelöä vanhassa kaupungissa. Heinonen kertoo asuvansa melko lähellä tapahtumapaikkaa ja olevansa siksi hämmentynyt tilanteesta. Alue kun on yleensä hyvin rauhallinen ja turvallinen. Hän sanoo kuitenkin tuntevansa olonsa turvalliseksi edelleen.
 Porvoolainen Lotta Heinonen istui Lahdesta vierailulle tulleen Erika Havumäen kanssa Porvoon vanhassa kaupungissa. Marja Väänänen / Yle
 – Poliisi on tehnyt tosi hyvää työtä.
 Aiheesta aiemmin:
 Poliisi on kuullut ampumisista epäiltyjä miehiä, "Hyvin on pärjätty puolin ja toisin" – Ylen tieto: Poliisipartio ei ehtinyt käyttää asetta
 Kaksi Ruotsin kansalaista otettu kiinni, tehtävä liittyi omaisuusrikokseen – Nämä asiat tiedämme Porvoon ampujista ja poliisin tutkinnasta
 Ylen tieto: Porvoon epäillyt ampujat puhuvat suomea – Lehtitiedot: epäillyt ovat veljeksiä ja asuneet Suomessa

Porvoon ampumisista epäilty kaksikko saunoi ahkerasti, jutteli paljon muiden motellin asukkaiden kanssa ja pukeutui usein samanlaisiin vaatteisiin


Summary: Amazonin tulipalot säikäyttivät osan soijansyöjistä. Paloalueilta ei tule Suomeen ainakaan kovin paljon soijaa, sanovat rehuvalmistajat, kauppaketjut ja ympäristöjärjestö WWF.

Naudanlihan mutta ennen kaikkea  soijan tuotannolla on  vahva kytkös  Amazonin viidakon viimeaikaisiin roihuihin. Sademetsää palaa paitsi kuivuuden vuoksi myös siksi, että soijantuottajat haluavat lisää tilaa viljelyksilleen.
 Soijan kysyntä on nyt erityisen kovaa Kiinassa. Kun Kiina ei huoli enää pohjoisamerikkalaista soijaa Yhdysvaltojen kanssa käymänsä kauppasodan vuoksi, se tarvitsee yhä kasvavaan kysyntäänsä soijaa muualta. Sitä se hakee  Brasiliasta .
 Soijatuotannon  eettisyys  on noussut länsimaiseen keskusteluun aiempaa näkyvämmin Amazonin tulipalojen seurauksena. Esimerkiksi  Ranska  haluaa jäädyttää syntymässä olevan EU–Mercosur-kauppasopimuksen metsän polttamisen vuoksi.
 Suomessa soijaa on  suuressa osassa ruokakaupan tuotteista, ei pelkästään soijakastikkeessa, soijajuomissa ja tofussa.  Vuosikymmenen alussa  ympäristöjärjestö WWF arvioi, että sitä olisi 60–70 prosentissa elintarvikkeista.
 Sittemmin soijan osuuksia ei ole selvitetty. Osuus on kuitenkin pienentynyt, arvioivat niin ruokaketjut, rehunvalmistajat kuin WWF:kin.
 Soijapapua ja -lesitiiniä löytyy hyvin monesta elintarvikkeesta valmisaterioista grillikastikkeisiin, selviää verkkokauppojen tuoteselosteiden pikavertailulla. Esimerkiksi suomalaisesta jäätelöstä soijaa ei enää juuri löydy, kun amerikkalaisessa ja saksalaisessa sitä on.
 Suklaista suurimmassa osassa soija on yksi raaka-aineista, myös suomalaisissa. Soijaa on myös useimmissa juoksevissa margariineissa.
 Soijapapupeltoa Brasiliassa. Weimer Carvalho / EPA
 Kauppaketjuista Kesko on sitoutunut  siihen, että sen tuotteiden valmistuksessa käytetty soija on vastuullisesti tuotettua ensi vuoteen mennessä.
 Se tarkoittaa, että kaikella ketjussa käytetyllä brasilialaisella soijalla on ympäristösertifikaatti.
 Tehtävä ei kuitenkaan ole ihan helppo. Esimerkiksi ketjun Pirkka-tuotteita valmistetaan ulkomailla, eikä kaikkien toimittajien raaka-aineiden alkuperästä ole tietoa.
 Sama pätee S-ryhmään. Saksassa valmistetun Rainbow-jäätelön soijan vastuullisuudesta ei ole varmuutta.
 Toisin kuin Kesko, S-ryhmä ei ole vielä tehnyt linjausta käyttämänsä soijan alkuperästä. Se on keväästä lähtien käynyt läpi kaikkia tuotteitaan ja vasta valmistelee toimintalinjojaan.
 Maa- ja metsätalousministeri Jari Leppä ilmoitti juuri tiistaina tavoittelevansa, että Suomesta tulisi täysin soijaton kuudessa vuodessa.
 Ministeri Leppä kuitenkin  täsmensi  myöhemmin illalla Ylelle, että hänen tämänpäiväinen ehdotuksensa ei koske soijan käyttöä ihmisravinnossa. Lepän mukaan ulostulo koski vain ja ainoastaan rehun käyttöä.
 Lue lisää:   Jari Lepän mielestä Suomesta pitäisi tehdä täysin soijaton vuoteen 2025 mennessä.
 Erityisen hankalaksi alkuperän selvitys käy , kun siirrytään tuotantoeläinten ruokaan.
 Valtaosa Suomeen tuodusta soijasta syötetään eläimille. Soijaa käytetään lähinnä siipikarjan, sian ja kasvatetun lohen ruokintaan.
 Maidontuotannossa soijasta on jo lähes kokonaan luovuttu. Valio ilmoitti jo vuosia sitten pyrkivänsä soijattomuuteen. Soijan korvaajia rehussa ovat usein kuorittu kaura, rypsi, herne ja härkäpapu.
 Suomen rehutehtaat käyttävät  soijaa  vähemmän  kuin muualla EU:ssa. Soijan osuus rehussa vaihtelee meillä viidestä 18 prosenttiin, kun muualla Euroopassa sitä on runsas kolmannes.
 Esimerkiksi Hankkijan valmistamissa siipikarjalle ja sioille syötettävissä soijapohjaisissa rehuissa suurin osa on geenimanipuloitua soijaa Yhdysvalloista. Noin kolmannes Hankkijan soijasta on ei-geenimanipuloitua eli lähinnä brasilialaista soijarouhetta.
 Hankkijan vilja- ja raaka-ainekaupan johtajan  Tarmo Kajanderin  mukaan kaikki yrityksen käyttämä soija on ympäristösertifioitua. Sitä ei siis tule esimerkiksi Amazonin paloalueilta.
 Hankkijan tavoin A-Rehun hankintajohtaja  Ilkka Ala-Fossi  kertoo kaiken yhtiön soijan olevan sertifioitua. A-rehun omistaa Atria, ja yhtiö toimittaa Atrian sopimustiloille suurimman osan näiden tarvitsemasta rehusta.
 Suhteellisesti eniten brasilialaista soijaa käyttää Nordic Soya -rehuvalmistaja Uudessakaupungissa. Brasiliasta tulee vajaa puolet Nordic Soyan käyttämästä soijasta.
 Myös Nordic Soya kertoo vaativansa Brasilian soijalta joko ProTerra tai RTRS-ympäristösertifikaatin.
 – Se viedään kokonaisuudessaan Norjan kalanrehutehtaille, Nordic Soyan toimitusjohtaja  Veli-Matti Reunasalo  kertoo.
 WWF:n mukaan soijan  ympäristösertifikaatit ovat luotettavia.
 – Ei voi kuitenkaan tietää, paljonko liikkeellä on sertifioimatonta rehua. Esimerkiksi Atrian sopimustuottajat voivat ostaa rehua muualtakin kuin A-Rehusta, jos koko ketjua ei varmisteta, WWF:n ohjelmapäällikkö  Jussi Nikula  sanoo.
 Juttuun on haastateltu myös Keskon vastuullisuusjohtajaa   Matti Kalervoa ,  Ruokaviraston rehujen markkinavalvonnasta vastaavaa   Anna-Kaisa Airaksista ,  Lantmännen feed -rehutehtaan toimitusjohtajaa   Mikko Korhosta  ja  MTK:n liha-asiantuntija   Marjukka Mannista   ja Atrian vastuullisuusjohtajaa   Merja Leinoa.
 Juttua muokattu 27.8 klo 18.41. Lisätty ministeri Lepän myöhempi täsmennys soijan rehukäytöstä.

Tiedätkö paljonko syöt soijaa ja miten se on tuotettu? Et edes voi, koska soijaa on niin monessa ruuassa, ja sitä tulee montaa reittiä


Yhdysvalloissa yksi liikemies  Jeffrey Epsteinia  hyväksikäytöstä syyttäneistä naisista sanoo olevansa äärimmäisen vihainen ja surullinen siitä, että liikemies teki itsemurhan ennen oikeudenkäyntiä.
 – Tästä syystä hän on pelkuri, sanoi oikeuskäsittelyssä puhunut  Courtney Wild  tilannetta seuraavan  The Washington Post  -lehden mukaan.
 Wild on kertonut, että Epstein käytti häntä seksuaalisesti hyväksi hänen ollessa 14-vuotias.
 Wild on yksi niistä henkilöistä, jotka ovat tulleet omalla nimellään julkisuuteen.
 Courtney Wild on syyttänyt Epsteinia hyväksikäytöstä. Jason Szenes / AOP
 Wildin puheenvuoro on osa Epsteinin oikeusjutun viimeistä kuulemista.
 Tarkoituksena on kuulla molempien osapuolten asianajajia sekä Epsteinia hyväksikäytöstä syyttäviä naisia. Mediatietojen mukaan useat naiset kävivät vuorotellen puhumassa oikeudessa.
 – Hän ryösti minulta unelmani ja mahdollisuuteni tavoitella haluamaani uraa, sanoi  Jennifer Araoz   uutistoimisto AP:n  mukaan.
 Hän on syyttänyt liikemiestä raiskauksesta tämän asunnolla New Yorkissa silloin kun hän oli 15-vuotias.
 – He antoivat tämän miehen tappaa itsensä. Samalla he tappoivat monelta mahdollisuuden saada oikeutta, Araoz sanoi.
 Virginia Roberts Giuffre  sanoi työskennelleensä Yhdysvaltojen presidentin  Donald Trumpin  Mar-a-Lago klubilla Floridassa silloin, kun hänet rekrytointiin tekemään Epsteinille seksuaalisia palveluita. Hän oli tuolloin 15-vuotias.
 Osa naisista puhui tiistaina oikeudelle anonyyminä.
 Paikalle odotetaan jopa 30 naista, ja heistä osa on ilmoittanut antavansa lausunnon joko itse tai asianajajansa välityksellä.
 Puolustuksen asiantuntija löysi Epsteinin vammoista merkkejä henkirikoksesta
 Epsteinin asianajajat kyseenalaistivat kuulemisessa ruumiinavausraportin tulkinnan liikemiehen itsemurhasta. Puolustus kertoo Epsteinin perheen palkanneen asiantuntijan, jonka mielestä Epsteinin niskavammat ovat yhdenmukaisia henkirikoksen kanssa.
 Liittovaltion tuomari  Richard M. Berman  sanoi aiemmin, että Epsteinin kuolema oli ”yllättävä käänne” ja että naiset on pyydetty puhumaan kuulemiseen ”heidän oleellisten kokemustensa takia”, kertoo The Washington Post.
 Syyttäjät ilmoittivat viime viikolla luopuvansa Epsteinia vastaan nostetuista syytteistä tämän kuoleman takia.
 Liittovaltion tuomari  Richard M. Berman   määräsi  silti oikeusjutussa kuulemisen tapauksen saaman valtaisan huomion vuoksi.
 Liikemies hirttäytyi sellissään
 Epstein löydettiin kuolleena vankilasta elokuun alussa. Hän oli 66-vuotias. Kuolinsyyksi on vahvistunut ruumiinavausraportin mukaan  itsemurha hirttäytymällä .
 Epstein pidätettiin heinäkuussa epäiltynä alaikäisten tyttöjen seksikaupasta 2000-luvun alussa Manhattanilla ja Floridassa. Epstein kiisti syytökset.
 Epstein vältti vastaavan liittovaltiotason oikeuskäsittelyn Floridassa vuonna 2007. Tuolloin hän  tunnusti syyllisyytensä  alaikäisten prostituutiota koskeviin rikoksiin ja hänet merkittiin seksuaalirikollisten rekisteriin Floridassa.
 Vastineena tunnustuksestaan hän sai lievän tuomion ja pystyi jatkamaan työntekoa sekä poistumaan päivisin vankilatiloista 13 kuukauden vankeustuomionsa ajan.
 Epstein maksoi tuolloin alaikäisille uhreilleen korvauksia.
 Epstein teki uuden testamentin päiviä ennen kuolemaansa
 Epstein teki testamentin vain kaksi päivää ennen kuolemaansa. Siinä hän siirsi yli Reutersin mukaan koko omaisuutensa, 577 miljoonaa dollaria eli noin 520 miljoonaa euroa varoistaan rahastoon Yhdysvaltain Neitsytsaarilla.
 Vaikka liittovaltion tason oikeusjuttua Epsteinia vastaan ollaan nyt sulkemassa, useat naiset ovat jo hakeneet oikeutta siviilikanteiden muodossa.
 Varojensiirto rahastoon voi hankaloittaa vahingonkorvausten hakemista Epsteinin kuolinpesältä.
 Kuolema käynnisti useita tutkintoja
 Oikeusministeri  William Barr  on vakuuttanut, että syytteet Epsteinin rikoskumppaneita vastaan tutkitaan ja että uhrit saavat oikeutta.
 Myös New Yorkissa sijaitseva vankila on saanut kritiikkiä toimintansa vuoksi.
 Barrin mukaan Metropolitan Correctional Center -vankilan toiminnasta on löytynyt useita vakavia epäkohtia.
 Barr myös poisti Yhdysvaltain vankeinhoitolaitoksen virkaa tekevän johtajan tehtävästään,
 Epsteinia vankilassa valvoneet kaksi vanginvartijaa pidätettiin virasta. Myös vankilan johtaja siirrettiin toisiin tehtäviin.
 Lue myös :
 Media spekuloi prinssi Andrew'n ja alaikäisten tyttöjen hyväksikäytöstä epäillyn Epsteinin tuttavuudella – Prinssi järkyttyi vihjailuista

Jeffrey Epsteinia hyväksikäytöstä syyttävä nainen: "Hän on pelkuri" – miljonäärin oikeusjutun viimeiset kuulemiset käydään tänään


Italian Viiden tähden liike ilmoitti tiistaina saaneensa demokraattipuolueen johdolta alustavan hyväksynnän sille, että seuraavankin hallituksen pääministerinä toimisi  Giuseppe Conte .
 – Olemme valmiit jatkamaan keskusteluja, tiedotti Viiden tähden puolue.
 Aiemmin tiistaina  puolue ilmoitti  vetäytyvänsä toistaiseksi hallituksen muodotamisesta, koska demokraatit eivät olisi tukeneet Contea pääministeriksi.
 Demokraattisen puolueen mukaan hallitusneuvottelut uhkasivat kariutua sen vuoksi, että viiden tähden liikkeen johtaja  Luigi Di Maio  olisi vaatinut itselleen varapääministerin ja sisäministerin salkkua. Viiden tähden liike kiistää tämän.
 Di Maio ja demokraattien  Nicola Zingaretti  yrittävät muodostaa hallitusta Italiaan, jotta vältyttäisiin uusilta vaaleilta.
 Perinteisten puolueiden haastajaksi syntynyt Viiden tähden liike ja keskustavasemmistolainen Demokraattinen puolue ovat olleet toistensa vastustajia Italian sisäpolitiikassa.
 Nyt ne yrittävät muodostaa yhteishallitusta, kun Viiden tähden liikkeen ja oikeistopopulistisen La Lega-puolueen hallitus kaatui aiemmin tässä kuussa.
 Lue myös:
 Italia välttymässä vaaleilta – uutta hallitusta kasataan entisen pääministerin ympärille
 Italian hallitustunnusteluissa ei tulosta – Presidentti Mattarella uskoo kuitenkin, että uusi hallitus saadaan kasaan ilman vaaleja
 Italian pääministeri eroaa – Presidentti Mattarella pyysi Contea jatkamaan virkamieshallituksen johdossa

Viiden tähden liike palasi neuvottelupöytään – kertoivat Conten kelvanneen demokraateille


Summary: Suomen ensimmäinen biisonifarmi ehti toimia 21 vuotta. Paikallinen koripallojoukkuekin sai nimensä nelijalkaisten mukaan. Suomessa biisonitiloja on kymmenkunta.

Ilmassa on haikeutta. Maanviljelijä  Erkki Hollo  myöntää, että biisonien lähtö tarttuu tunteisiin. Tarkoitus on luopua tilalla parikymmentä vuotta olleista biisoneista lähimpien kuukausien aikana ja viimeistään vuoden kuluttua.
 Kun biisonit tulivat Varsinais-Suomeen Loimaalle kesällä 1998, mediasirkus oli valtava. Loimaan seutukunnan kehittämiskeskusta tuolloin johtaneen  Pauli Salmisen  mukaan kaikki televisiokanavat olivat paikalla, musiikki raikui ja tunnelma oli hieno. Tapahtuma muokkasi Loimaan ja koko seudun imagoa kertaheitolla.
 Pallo lentää koriin biisonilauman komennossa
 Biisonien lähtö herättää kysymyksiä koko kaupungissa. Esimerkiksi paikallinen koripallojoukkue on nimetty biisonien mukaan uudelleen ja tuimasti katsova karvanaama esiintyy joukkueen logossa näkyvästi. Tänä vuonna joukkue ei enää tavoittele mestaruutta, mutta korisliigaan on tarkoitus nousta uudelleen.
 – Meillä on liikuntahallissa kolme suomenmestaruusviiriä ja niissä biisoni komeilee. Kyllä tarina jatkuu, vaikka sarvipäät kaupungista lähtevät, vakuuttaa Loimaan kaupungin kehittämisjohtaja  Matti Tunkkari .
 SM-kulttaa pari kertaa voittanut loimaalainen koripallojoukkue vie myös biisoniviestiä eteenpäin. Lassi Lähteenmäki / Yle
 Biisonitilan vieressä toimii yksi Loimaan kouluista. Niinijoen koulu on kylillä nimetty leikillisesti preeriakouluksi. Siellä oppilaat jo harjoittelevat lännenlauluja, joita sitten esittävät biisonien lähtöjuhlassa. Saattaa olla, että pieniä oppilaita oman kylän biisonien lähtö kirpaisee kaikkein kovimmin.
 Biisonien myynti on vielä vaiheessa. Edelleen on sekin mahdollista, että eläimet jäävätkin Loimaalle. Neuvottelut ovat Erkki Hollon mukaan käynnissä ja aika näyttää, päästäänkö uuden ostajaehdokkaan kanssa sopimukseen.
 Ensimmäinen saa suurimman huomion
 Erkki Hollon isännöimän Loimaan Heikintalon tilan biisonit olivat Suomen ensimmäiset. Loimaalla oli yhteyksiä Belgiassa sijaitsevaan Euroopan suurimpaan biisonitilaan, josta haluttiin myydä eläimiä Suomeen. Muutamia tiloja käytiin Pauli Salmisen mukaan läpi, kunnes tärppäsi. Erkki Hollon tilalla oli jo ollut ylämaankarjaa, joten hänet tiedettiin ennakkoluulottomaksi.
 Hyvä aitaus on tarpeen, vaikka biisonilla ei Erkki Hollon mukaan ole tapana karkailla kauas. Lassi Lähteenmäki / Yle
 Loimaalaiset vierailivat Belgiassa ja lopputuloksena Loimaalle päätettiin hankki 12 biisonia. Myöhemmin Hollon tilan eläinmäärä nousi sadan paremmalle puolelle. Nyt sarvipäitä on enää 20.
 Tieto Loimaan biisoneista levisi kulovalkean tavoin ympäri Suomea ja se hyödytti Hollon tilaa, joka käytti eläimiä matkailuvalttina.
 – Aika suosittua oli kesäaikana, että turistiryhmille tehtiin kiertoajeluja laitumella, Erkki Hollo muistelee.
 Tilan emäntä Maarit Hollo ajaa biisonilaitumelle. Turvallisinta on mennä traktorin kyydissä. Lassi Lähteenmäki / Yle
 Biisonisonnin liha on tummaa ja maultaan hirven ja naudan välimuotoa. Lihaa myytiin ravintoloihin ympäri maata ja myös paikallisiin kauppoihin.
 Biisoni on helppohoitoinen. Kesällä se viihtyy laitumella, talvi menee heinäruokinnalla. Aitojen pitää Erkki Hollon mukaan olla lujatekoisia, mutta karkaileva eläin on reviirirakas ja palaa nopeasti kotimaisemiin.
 Toiseksi vanhin biisonitila suunnittelee myös lopettamista
 Sotkamon Laakajärvelle biisoneita tuli pari kuukautta Loimaata myöhemmin. Laakajärvelle eläimet hankittiin Tanskasta eikä tilalla tiedetty mitään Loimaan aikeista. Suomeen syntyi siis kaksi biisonifarmia lähes samaan aikaan ja aivan sattumalta.
 Laakajärven tilalla on enää kymmenen biisonia ja homma hiipuu edelleen, sillä tilan isännän  Kari Huttusen  mukaan jatkajaa ei ole ja ikä alkaa painaa. Lihalla olisi kyllä kysyntää, mutta pitkä matka teurastamoon tuo kustannuksia.
 Biisonitiloja on Suomessa alle kymmenen. Biisonin liha on nautaa kalliimpaa, sillä biisonilihan tuottamiselle ei saa maataloustukea.
 Biisonit viihtyvät hyvin laumassa. Lassi Lähteenmäki / Yle

Biisonit puskivat Loimaan kaupungin imagon uusiksi vuonna 1998 – "Tarina jatkuu, vaikka sarvipäät lähtevät"


Summary: Yhdysvalloissa lääkeopioidien käyttö karkasi käsistä 1990-luvun jälkeen. Nyt opioidit tappavat joka päivä 130 ihmistä.

Yhdysvaltoja riivaava opioidiepidemia sai maanantaina merkittävän käänteen, kun lääkejätti Johnson & Johnson tuomittiin syylliseksi epidemian lietsomiseen.
 Opioidien käyttö ja yliannostuskuolemat ovat lisääntyneet Yhdysvalloissa huimasti parin vuosikymmenen aikana.
 Tuomarin mukaan syypäitä ovat pitkälti opioidikipulääkkeitä valmistavat lääkeyhtiöt, kuten Johnson & Johnson. Yhtiö määrättiin maksamaan osallisuudestaan noin puolen miljardin euron korvaukset.
 Oklahoman oikeudenkäynti oli kuitenkin vasta alkua. Opioidikriisistä on syytettynä lukuisia yhtiöitä eri puolilla Yhdysvaltoja.
 1. Aggressiivista ja vääristelevää markkinointia
 Johnson & Johnson sai tuomionsa tavasta, jolla se on markkinoinut ja muuten edistänyt opioidikipulaastareidensa myyntiä.
 Oklahomalaistuomarin mukaan markkinointikampanja oli harhaanjohtava, vääristelevä ja vaarallinen. Se johti opioidiriippuvuuteen sekä kuolemiin Oklahomassa sekä pahensi Yhdysvaltain historian pahinta lääkekriisiä, sanoi tuomari  Thad Balkman   muun muassa The Guardian -lehden mukaan.
 Kamppanjoinnin viestinä oli tuomarin mukaan, että pitkäaikaista kipua alihoidetaan ja ratkaisu ovat opioidit. Lääkäreitä suostuteltiin määräämään yhtiön lääkkeitä väittämällä, että riippuvuuden riski on vähäinen.
 Seurauksena oli, että lääkärit määräsivat entistä enemmän opioideja, jolloin riippuvuus kasvoi ja yliannostuskuolemat lisääntyivät.
 Johnson & Johnson kiistää syytteet ja valittaa tuomiosta. Yhtiö huomauttaa, että  sen osuus yhdysvaltain kipulääkemarkkinoista  on alle prosentin.
 2. Syytettyjä iso liuta
 Johnson & Johnsonin oikeudenkäynti on merkittävä ennakkotapaus, mutta yhtiö ei ole yksin vastaamassa Yhdysvaltain opioidiepidemian aiheuttamisesta.
 Eri puolilla maata on  vireillä satoja oikeusjuttuja  opioidien valmistajia ja jakelijoita vastaan. Osa jutuista on sovittu ilman oikeudenkäyntiä.
 Myös Oklahomassa syytettynä oli alun perin useita yhtiöitä, muun muassa merkittävä lääkevalmistaja Purdue Parma. Se kuitenkin sopi jutun. Yhtiö maksoi 243 miljoonan euron edestä korvauksia, mutta ei myöntänyt syyllisyyttään epidemiaan,  kertoo Buzzfeed-sivusto.
 Opioidiepidemiasta syytettynä on myös muun muassa lääkeyhtiö Purdue Pharma. Kuvassa kyltti yhtiön pääkonttorin edessä Stamfordissa. Justin Lane / EPA-EFE
 Lokakuussa Ohiossa liittovaltion tuomioistuimessa alkaa mittava oikeusjuttu, jossa kantajina on kuntia ja osavaltioita. Syytettyjä yhtiöitä on toistakymmentä.
 Syytteet ovat samankaltaiset kuin Oklahomassa. Yhtiöiden väitetään myös sallineen lääkkeiden päätymisen pimeille markkinoille, kertoo lukuisia hallituksen virastoja oikeudenkäynnissä edustava  asianajotoimisto Levin Papantonio .
 Suurimmat lääkeyhtiöt toivat vuosina 2006–2012 Yhdysvaltain markkinoille yli 75 miljardia opioidiannosta. Samaan aikaan opioidin yliannostukseen kuoli Yhdysvalloissa lähes 100 000 ihmistä,  kertoo muun muassa The Washington Post -lehti.
 Yhtiöt jatkoivat lääkkeiden syytämistä markkinoille sekä aggressiivista markkinointia huolimatta opioidikriisistä. Ne kilpailivat markkinaosuuksista, mutta  pyrkivät samalla yhteistyössä  vaikuttamaan lääkekäytäntöihin sekä alan viranomaisiin ja poliitikkoihin edistääkseen opioidien käyttöä.
 Osa markkinoinnista tehtiin syytteiden mukaan välikäsien kautta. Yhtiöt rahoittivat riippumattomina pidettyjä kivun hoitoa edistäviä yhteisöjä saadakseen ne lobbaamaan lääkäreitä ja poliitikkoja opioidien puolesta.
 Muun muassa American Pain Society on mainittu vastaajana useissa opioidioikeudenkäynneissä.  Yhdistys joutui kesällä hakeutumaan konkurssiin  oikeudenkäyntikulujen takia. Toimintansa joutui jo talvella lopettamaan toinen kipuyhdistys, The American Academy of Pain Management, jonka senkin  kerrotaan saaneen milttavaa tukea  opioidivalmistajilta.
 3. Miksi fentanyyli koukuttaa?
 Johnson & Johnsonin tytäryhtiö Janssen valmistaa fentanyylilaastareita, jota voidaan määrätä ankaraan kipuun.
 Fentanyyli on  lyhytvaikutteinen, erittäin voimakas opioidi, jopa 75–100 kertaa voimakkaampi kuin morfiini. Se on  tehokas etenkin  syöpiin liittyvän sekä kroonisen kivun hallinnassa.
 Fentanyyliä käytetään kipulääkkeenä esimerkiksi, kun potilas on tullut  vastustuskykyiseksi  morfiinille ja oksikodonille.
 Fentanyyliä käytetään myös päihteenä. Aineella on euforinen ja rauhoittava vaikutus, joka on intensiivinen, mutta lyhytkestoinen.
 Fentanyylin yliannostusriski on kuitenkin suuri. Se voi johtaa kuolemaan selvästi pienempänä annoksena  kuin esimerkiksi heroiini , vaarallinen morfiinista valmistettu huumausaine.
 Erityisen vaarallista fentanyyli on sekakäytössä eli yhdessä muiden päihteiden ja alkoholin kanssa.
 Myös fentanyylin vieroitusoireet voivat olla poikkeuksellisen voimakkaita.
 Opioidit vahvoja, riippuvuutta aiheuttavia kipulääkkeitä. osa on oopiumiunikon johdannaisia, osa synteettisiä. sitoutuvat kipuradan hermosoluissa opioidireseptoreihin. Niihin sitoutuu myös elimistön itsensä tuottama opioidi, endorfiini. mahdollisia sivuvaikutuksia: väsymys, ummetus, pahoinvointi, oksentelu, suun kuivuminen, pupillin supistuminen, sekavuus, painajaiset, hallusinaatiot, masennus, huimaus, hikoilu ja kutina sekä vaarallisimpana hengityslama. heikkoja opioideja:  kodeiini ja tramadoli. keskivahva opioidi:  buprenorfiini vahvoja opioideja:  fentanyyli, hydromorfoni, metadoni, morfiini, oksikodoni Lähteet:  Duodecim ,  Avainapteekit,   Päihdelinkki
 Fentanyylin ehkä kuuluisin uhri on supertähti Prince. Ruumiinavauksessa hänen elimistöstään löytyi suuria pitoisuuksia fentanyyliä.
 4. Suomessa reseptillä
 Myös Suomessa lääkärit voivat määrätä fentanyyliä ja muita vahvoja lääkeopioideja kovaan kipuun.
 Toukokuussa Kela lähetti  varoituskirjeen  niille lääkäreille, jotka olivat määränneet viime vuonna oksikodonia tai fentanyyliä sisältäviä lääkkeitä muille kuin syöpää sairastaville potilailleen vähintään kolmeksi kuukaudeksi.
 Kirjeen liitteessä HYKSin kipuklinikan ylilääkäri  Eija Kalso  toteaa, että Euroopassa ei ole ainakaan toistaiseksi kehittynyt Yhdysvaltojen kaltaista opioidikriisiä. Suomessa lääkärien avohoidossa määräämien opioidien, etenkin kodeiinin, käyttö on vähentynyt viime vuosina, mutta oksikodonin ja fentanyylin lisääntynyt.
 Kalson mukaan opioidien määrääminen vaihtelee lääkäriltä toiselle, ja tilastot viittaavat siihen, että yksittäiset lääkärit määräävät vaarallisen suuria opiodiannoksia.
 Kalso huomauttaa, ettei opioideja pitäisi käyttää pitkäaikaisen kivun hoitoon. Sen sijaan opioidit ovat tehokkaita ja turvallisia kipulääkkeitä, jos niitä käytetään oikein, kovan akuutin kivun ja syöpäkivun hoidossa.
 Huumekäytössä eniten väärinkäytetty opioidi on Suomessa  buprenorfiini , jota käytetään myös korvaushoitolääkkeenä. Väärinkäytettyjä lääkeopioideja ovat meillä myös esimerkiksi oksikodoni, metadoni, kodeiini ja fentanyyli,  kertoo päihdelinkki.fi-sivusto .
 Suomessa kuolee vuosittain noin 140 henkilöä huumeiden ja lääkkeiden päihdekäytön aiheuttamissa tapaturmaisissa myrkytyksissä. Euroopassa eniten kuolemia aiheuttava opioidi on heroiini, mutta Suomessa buprenorfiini yhdessä jonkin muun päihteen kanssa,  Terveyden ja hyvinvoinnin laitos THL kertoo.
 Euroopassa opioidien väärinkäyttäjistä 1–2 prosenttia kuolee vuosittain yliannostukseen, yhteensä noin 7 000 henkeä.
 5. Mikä opioidiepidemia?
 Yhdysvalloissa opioidien yliannostukseen kuolee joka päivä keskimäärin 130 ihmistä,  kertoo lääkkeiden väärinkäyttöä seuraava kansallinen instituutti NIH.  Luvussa ovat mukana sekä reseptilääkkeiden käyttäjät että huumeiden käyttäjät.
 Sekä presidentti Donald Trump että Melania Trump ovat korostaneet opioidien väärinkäytön kitkemisen tärkeyttä. Trump on julistanut epidemian kansalliseksi terveyskriisiksi. Shawn Thew / EPA-EFE
 NIH:n mukaan opioidiepidemia sai alkunsa 1990-luvulla, kun lääkeyhtiöt kampanjoivat niiden puolesta ja lääkärit kirjoittivat aiempaa enemmän opioidireseptejä.
 Kun vuonna 1999  opioideihin kuoli  noin 8 000 yhdysvaltalaista, vuonna 2017 kuolleita oli liki 48 000. Kaikkiaan vuosina 1999–2017 on kuollut lähes 400 000 ihmistä.
 Opioidien väärinkäytön arvioidaan maksavan maalle yli 70 miljardia euroa vuodessa muun muassa terveyden- ja riippuvuuden hoidon kustannuksina, tuotannonmenetyksenä ja rikollisuuden kautta.
 Viime vuonna tosin yliannostuskuolemat vähenivät hienoisesti ensi kertaa 25 vuoteen. Syynä saattaa olla opioidiepidemiaan puuttuminen,  kertoo uutiskava CNN.
 Lue lisää:
 Lääkejätti Johnson & Johnson määrättiin maksamaan yli puoli miljardia dollaria korvauksia opioidikriisin edistämisestä
 Miljardien dollarien oikeudenkäynti lääkevalmistaja Johnson & Johnsonia vastaan alkoi Yhdysvalloissa
 Trump: Opioidit ovat kansallinen terveyskriisi – lisää varoja huumeiden torjumiseen ei myönnetty

Miksi lääkefirmat joutuvat maksamaan miljoonakorvauksia? Opioidikriisin taustalla on valheellista markkinointia – ja satojatuhansia kuolleita


Summary: Keski-Euroopan himoitsemat suomalaiset kihokit tuovat ahkerimmille poimijoille lähes 5000 euron tilin.

Pitkä kukkavana kurottaa maanrajassa ruusukkeena kasvavien pyöreäkärkisten lehtien keskeltä. Lehdissä on punaisia pisarakärkisiä, tahmeita karvoja. Niillä rämeiden ja nevojen lihansyöjäkasvi, kihokki, pyydystää hyönteisiä.
 Erikoisen näköisen kasvin parantaviin voimiin uskottiin jo vuosisatoja sitten – ja uskotaan edelleen.
 Pohjois-Suomesta on vuoden 2019 satoa kuljetettu jo tuoreena ja pakastettuna Sveitsiin, Ranskaan ja Saksaan. Pääostaja on sveitsiläinen Bioforce AG, jonka toiminimi Suomessa on Vogel Oy.
 Loput kihokeista pakataan Oulusta matkaan syyskuussa.
 Kaikki menee, mitä jaksetaan poimia
 Kotimainen teollisuus ei ole kovinkaan kiinnostunut suokasvista, mutta Keski-Euroopassa kihokki on lääke- ja kosmetiikkateollisuuden raaka-ainetta.
 – 900:lle poimitulle kilolle löytyi heti ostajat. Meidän valtteinamme on puhdas luonto, pitkä valo ja hyvä laatu, hehkuttaa toiminnanjohtaja  Sirkka Vahtola  Oulun 4H-yhdistyksestä.
 Yhdistys on pyörittänyt kihokkibisnestä jo yli 40 vuotta. Kysyntä on ollut tarjontaa suurempaa koko ajan. Vahtola arvelee, että tuplamäärä menisi kevyesti kaupaksi.
 Kihokkeja löytyy esimerkiksi suolampien rannoilta ja nevojen ja rämeiden kuivahkoilta mättäiltä. Kaija Lackström
 Kihokkia käytetään kosmetiikan lisäksi ravintolisissä ja esimerkiksi yskän ja hengitysteiden hoitoon suunnatuissa homeopaattisissa tuotteissa.
 Keskieurooppalainen yrttiteollisuus käyttää kuivattua kihokkia vuosittain parhaimmillaan jopa 20 tonnia. Valtaosa kerätään tropiikista Madagaskarista.
 Pyöreälehtisen kihokin osuus on 1–3 tonnia ja se tulee pääasiassa Suomesta sekä Espanjasta, Ranskasta, Ruotsista ja Norjasta, ilmenee Luonnonvarakeskuksen SUOKAS-hankkeen myötä syntyneestä  Kosteikkokasveista uusia elinkeinomahdollisuuksia-raportista .
 LUKE selvitti vuosina 2015–2017 suomalaisten suokasvien uusia elinkeinomahdollisuuksia. Raportin mukaan Euroopassa kihokkia käytetään 200–300 rekisteröidyssä lääkinnällisessä valmisteessa, mutta Suomessa kihokkeja ei ole luokiteltu lääkekasveiksi.
 Yhteen kiloon tarvitaan satoja kasveja
 Vajaat 200 km Oulusta etelään, Keski-Pohjanmaalla Kaustisella, kihokkien kerääminen on vielä elokuun lopussa täydessä käynnissä.
 – Lähdimme Oulun 4H-yhdistyksen organisoimaan keräykseen mukaan ensimmäistä kertaa, ja taidamme olla eteläisin mukana oleva porukka. Tällä alueella on paljon turvenevoja eli kihokkeja löytyy, kun vaan olisi poimijoita, kertoo toiminnanjohtaja  Kaija Lackström  Kaustisen 4H-yhdistyksestä.
 Oulun ympäristössä kihokkipaikkoja varjellaan enemmän kuin marja- tai sienikätköjä. Tieto kulkee poimijasuvuilla sukupolvelta toiselle.
 Kihokkikilosta maksetaan vuonna 2019 poimijalle 48 euroa. Ahkerimmat ovat pohjoisessa tienanneet tuhansia euroja.
 Hinta kuulostaa paljolta, mutta kihokki on kevyt kasvi.
 – Kiloon menee ostoskassillinen eli satoja. Todella hyvältä kasvupaikalta voi kuitenkin saada tunnissa kassin täyteen, Vahtola kertoo.
 Kihokin pienet, valkoiset kukat ovat kukintovanan latvassa.  Kaija Lackström
 Oulun 4H:n toiminnanjohtaja vetoaa liikesalaisuuteen, eikä kerro paljonko kihokeista maksetaan Keski-Euroopassa.
 Jonkinlaista suuntaviittaa antaa Luonnonvarakeskuksen raportti, jossa siteerataan vuonna 2016 tehtyä tutkimusta. Sen mukaan kilosta kuivattua kihokkia maksettiin 1000–1200 euroa, ja tuoreesta 80–120 euroa.
 Paras keräysaika on heinäkuun puolivälistä elokuun loppuun. Kädet on puhdistettava ennen poimintaa, astioiden on oltava elintarvikemuovia. Moni käyttää kertakäyttökäsineitä hygienian ja kasvin tahmaisuuden takia.
 Sääskiä vastaan on suojauduttava vaatteilla, koska hyttysmyrkkyjen käyttö on ehdottomasti kielletty.
 – Ostajat tutkivat laboratorioissaan kasvit todella tarkasti, ja sanomista tulee heti, jos kihokeista löytyy vähäisintäkään jäämää hyttysmyrkyistä, Vahtola kertoo.
 Poimintareissun päätteeksi kasvit on saatava kotona heti viileään kellariin tai jääkaappiin.
 Kerääjistä suuri pula
 Kihokit ovat harvinaistuneet monissa Euroopan maissa suoympäristöjen vähentymisen myötä.
 Harvenemista on tapahtunut myös Suomessa. Oulun seudulla 4H-yhdistys on laatinut kestävän keruun ohjeistuksen.
 Kihokit kerätään nyppäisemällä 10–15 cm korkeasta kukkavanasta. Poimimiseen tarvitaan maanomistajan lupa, koska kasvi kerätään juurineen.
 Jokaiselle kerättävälle neliömetrille on jätettävä 5–10 kihokkia kasvamaan ja siementämään seuraavaa vuotta varten. Kasveja saa myös poimia vain kerran kesässä samasta kasvupaikasta.
 – Nykyään haasteena ovat myös sääolosuhteet. Kuumat ja kuivat kesät heikentävät ja vähentävät satoa, kertoo Sirkka Vahtola.
 Oulun 4H-yhdistyksen alueella kihokkeja kerää satakunta poimijaa.
 – Uusia kerääjiä tarvitaan ja varsinkin nuoria, koska osa poimijoista alkaa jo olla ikääntyneitä, Vahtola toteaa.

Suokasvi kihokki viedään käsistä lääke- ja kosmetiikkateollisuuden raaka-aineeksi – poimijoille jopa tuhansien eurojen tili


Summary: Ranskan presidentti Macron on haukkunut Bolsonaroa valehtelijaksi, jolla ei ole ollut aikomustakaan osallistua ilmastonmuutoksen vastaiseen työhön.

Brasilian presidentti  Jair Bolsonaro  sanoo olevansa avoin keskustelemaan G7-maiden tarjoamasta avusta Amazonin metsäpalojen tukahduttamiseksi, jos Ranskan presidentti  Emmanuel Macron  peruu loukkauksensa.
 Macron on ankarasti painostanut Bolsonaroa tekemään enemmän metsien suojelemiseksi. Hän on muun muassa uhannut torjua Euroopan unionin ja Latinalaisen Amerikan maiden välisen kauppasopimuksen, jos Bolsonaro ei ota ilmastonmuutoksen vastaista taistelua tosissaan.
 Bolsonaro on kutsunut Macronia kolonialistiksi, joka haluaa puuttua Brasilian sisäisiin asioihin.
 – Jotta Ranskan kanssa voi puhua tai siltä voi hyväksyä mitään, hänen (Macronin) täytyy perua sanansa. Sitten voimme puhua, Bolsonaro sanoi toimittajille tiistaina.
 G7-maat ilmoittivat maanantaina kokouksessaan lähettävänsä sammutuslentokoneita hillitsemään sademetsäpaloja. Kokousta isännöinyt Macron kertoi, että maat avustavat palojen taltuttamista 22 miljoonalla dollarilla eli noin 20 miljoonalla eurolla.
 Aiemmin Brasilian hallitus kertoi torjuvansa tarjotun avun. Bolsonaron kansliapäällikkö  Onyx Lorenzoni  sanoi, että Macron voi pitää huolen "oman maansa ja siirtokuntiensa asioista".
 Ranskan presidentti Emmanuel Macron ja Brasilian presidentti Jair Bolsonaro G20-maiden kokouksessa Osakassa heinäkuussa. Jacques Witt / AFP
 Trump antoi tukensa Bolsonarolle
 Yhdysvaltain presidentti  Donald Trump  yhtyi tiistaina keskusteluihin Amazonin metsäpaloista. Trump sanoi Twitterissä, että kunnioittaa presidentti Bolsonaron työtä Amazonin tulipalojen sammuttamiseksi.
 - Hän ja hänen maansa saavat Yhdysvaltojen täydellisen tuen, Trump kirjoitti.
 Bolsonaro vastasi myöhemmin ja kiitti Trumpin tuesta.
 – Taistelumme metsäpaloja vastaan on ollut menestyksekästä, sanoi Bolsonaro tiistaina.
 Pian hän tviittasi myös, että G7-kokous oli Yhdysvaltojen ja muiden osalta suuri menestys. Hänen mielestään valtamedia ei onnistunut uutisoimaan lainkaan, mitä Ranskassa pidetyssä kokouksessa todella tapahtui.
 - Valeuutisia! Se oli mahtavaa! presidentti naputteli.

Brasilian presidentti hyväksyy G7-avun Amazonin palojen sammuttamiseen, jos Macron peruu loukkauksensa


Summary: Kokosimme tähän juttuun, mitä tiedämme epäillyistä ampujista tässä vaiheessa.

Poliisi otti sunnuntaina takaa-ajon päätteeksi Ikaalisissa kiinni kaksi miestä.
 Heidän epäillään ampuneen kahta poliisia  Porvoossa . Poliisit loukkaantuivat välikohtauksessa. Miehet ampuivat poliisia kohti myös takaa-ajon aikana, minkä vuoksi heitä epäillään useista murhan yrityksistä.
 Miehet ovat veljeksiä. Nuorempi veli on 25-vuotias ja vanhempi 30-vuotias. Heillä molemmilla on Ruotsin kansalaisuus ja toisella miehistä myös Suomen kansalaisuus.  Miehet puhuvat suomea ja ruotsia .
 1. Kaksi kuukautta motellissa
 Ylen tietojen mukaan veljekset ehtivät majoittua  porvoolaisessa motellissa  noin kaksi kuukautta ennen sunnuntain tapahtumia. Motelli sijaitsee noin kilometrin päässä ampumispaikasta. Pakoautona käytetty Volvo oli jo tuolloin veljesten käytössä.
 Motellin omistaja kertoo, että miehet olivat siistejä, mukavia ja kohteliaita. He pukeutuivat kuin kaksoset, saunoivat ahkerasti muiden kanssa, kävivät lenkillä ja juttelivat paljon.
 Omistajan mukaan miehet lähtivät liikkeelle säntillisesti aamuseitsemän aikaan ja kertoivat käyvänsä remontoimassa kerrostalokaksiota.
 Miehet olivat jättäneet huoneen avaimen motelliin perjantaina tai lauantaina. Sunnuntaina poliisi kävi ampumisten jälkeen sahaamassa miesten huoneen oven auki moottorisahalla.
 2. Lapsuus Porvoossa
 Epäillyt tekijät viettivät lapsuutensa Porvoossa.  Helsingin Sanomien  mukaan he muuttivat Porvoosta Ruotsiin noin 15 vuotta sitten.
 Miesten tuttavapiiriin kuulunut henkilö kuvailee lehdelle, että nämä olivat Porvoon aikoina "pikkuisen villejä".
 Toinen tuttava kertoo, että vanhemmalla veljellä oli kouluaikoina tapana muun muassa näpistellä kaupoista.
 3. Koti Tukholman lähiössä
 Julkisten osoitetietojen mukaan veljekset asuvat Johanneshovin asuinalueella eteläisessä Tukholmassa. Naapurusto on yleisesti ottaen hyvin rauhallinen.
 Asuinalueella on 1940- ja 1950-luvulla rakennettuja matalia kerrostaloja, viheralueita ja leikkipaikkoja lapsille.
 Epäillyistä veljeksistä vanhempi on kirjoilla samassa asunnossa vanhempiensa kanssa.
 Ylen tietojen mukaan mies on ollut kolme vuotta sitten epäiltynä vero- ja kirjanpitorikoksista Ruotsissa. Hänet on myös tuomittu sakkoihin liikennerikkomuksesta vuonna 2014.
 4. Vapaaottelua ja salitreenejä
 Helsingin Sanomat  kertoo, että vanhempi veljeksistä on harrastanut Ruotsissa vapaaottelua 2010-luvun vaihteessa. Mies otteli tukholmalaisen seuran riveissä. Seura toimii Tukholman Brommassa.
 – Hän oli hyvin treenatussa kunnossa ja kiva tyyppi, mutta perheen kanssa oli jotain ongelmia ja hän poistui kuvioista, salin työntekijä kertoo Helsingin Sanomille.
 5. Poliisi esittää miehiä vangittaviksi
 Poliisi on kuulustellut epäiltyjä tiistaina.
 Keskusrikospoliisi aikoo vaatia miehiä vangittaviksi keskiviikkona. Oikeudenkäynti pidetään keskiviikkona tai torstaina.
 Lue aiheesta lisää:
 Kaksi Ruotsin kansalaista otettu kiinni, tehtävä liittyi omaisuusrikokseen – Nämä asiat tiedämme Porvoon ampujista ja poliisin tutkinnasta
 Poliisi on kuullut ampumisista epäiltyjä miehiä, "Hyvin on pärjätty puolin ja toisin" – Ylen tieto: Poliisipartio ei ehtinyt käyttää asetta
 Ylen tieto: Porvoon epäillyt ampujat puhuvat suomea – Lehtitiedot: epäillyt ovat veljeksiä ja asuneet Suomessa

Pikkurikollinen, entinen vapaaottelija ja treenattu tyyppi – Nämä 5 asiaa tiedämme Porvoon epäillyistä ampujista


Summary: Tänä vuonna Hämeessä on jäänyt kiinni nuorimmillaan 7-vuotias, vanhimmillaan 90-vuotias myymälävaras.

Olutta, siideriä, lonkeroa, lihaa, merkkivaatteita, urheilujalkineita, lasten vaatteita, pelejä, kuulokkeita, kaiuttimia ja puhelimia. Näitä näpistetään kaupoista eniten.
 Tavallisimmin kaupoista näpistetään alkoholia, mutta ammattimaisesti toimivat varkaat vievät kalliimpia, myytäväksi sopivia tavaroita.
 – On meiltä yritetty televisiokin viedä röyhkeästi kantamalla kassan läpi. Se päättyi aika huonosti, sanoo Prisman palvelupäällikkö  Teija Ranin  Lahden Launeen myymälästä.
 Raninin mukaan nuorille näpistelijöille kelpaavat parhaiten esimerkiksi kosmetiikkatuotteet. Partaterät taas on vuosien varrella monissa kaupoissa siirretty hälytyskoteloihin tai kassoille. Aiemmin ne olivat varkaiden suurimpia suosikkeja.
 – Mitä vanhempi näpistelijä, sitä enemmän varastetaan elintarvikkeita. Nuoremmat taas näpistelevät alkoholijuomia, rikosylikomisario  Martti Hirvonen  Hämeen poliisista kertoo.
 Koko maassa viranomaisille ilmoitetaan vuosittain noin 45 000 näpistystä ja myymälävarkautta.
 – Joku hakee jännitystä, toinen ruokaa pöytään, Kaupan liiton turvallisuusasiantuntija  Ilkka Nieminen  tuumii.
 Näpistelijöitä 7-vuotiaasta yhdeksänkymppisiin
 Tyypillinen näpistäjä on hieman alle kolmekymppinen mies. Näpistelijöitä on kuitenkin joka lähtöön. Nuorin Hämeessä tänä vuonna kiinni jäänyt myymälävaras oli 7-vuotias ja vanhin 90.
 Hämeen poliisin rikosylikomisario Martti Hirvonen hahmottelee keskimääräisen myymälävarkaan profiilia.
 – Se on mieshenkilö, jolla on elämänhallinta sekaisin. Hän on yleensä syrjäytynyt ja käyttää päihteitä. 26–30-vuotiaat varastavat Hämeen poliisilaitoksen alueella eniten.
 Hämeessä tämä ikäluokka tekee viidenneksen poliisin tietoon tulleista näpistyksistä. Työikäiset, alle 35-vuotiaat tekevät puolet alueen näpistyksistä.
 Tyypillinen myymälävaras on kolmekymppinen mies, jolla on elämänhallinta sekaisin, sanoo rikoskomisario. Meeri Niinistö / Yle
 Rangaistukset eivät pelota – sakko jää usein maksamatta
 Myymälävarkauksissa ei ole kyse pikkurahoista. Kaupan liiton arvion mukaan hyllyistä häviää vuosittain tavaraa noin 450 miljoonan euron arvosta ja vuodessa kaupan ala käyttää varkauksien torjuntaan noin 100 miljoonaa euroa. Rahaa menee muun muassa vartijoihin, kameravalvontaan ja myyntiartikkeleiden suojaukseen.
 Näpistyksistä poliisi antaa rangaistukseksi sakkoa. Jos kiinnijääneellä ei ole tuloja, maksamatta jäänyt sakko ei muunnu vankeudeksi. Kaupan liiton Ilkka Niemisen mukaan usein varastelevat huumeidenkäyttäjät tietävät tämän hyvin.
 – Tämä joukko käy kaupassa tihutöissään usein. He jäävät usein myös kiinni, ja henkilökunta tuntee heidät. Usein he kuitenkin ovat täysin välinpitämättömiä kiinnijäämisen suhteen, koska seuraukset voivat jäädä kokonaan uupumaan, Nieminen sanoo.
 Tilanteeseen on kuitenkin tulossa  lakiuudistuksen myötä muutos . Sarjanäpistäjät joutuvat vastaisuudessa oikeuden eteen.
 – Jos vuoden sisällä tekee yli kuusi näpistystä, joutuu tuomioistuimeen. Niitä sakkoja voidaan muuntaa vankeudeksi, jos ne jättää maksamatta, rikosylikomisario Hirvonen kertoo muutoksesta.
 Suurin osa liittyy ammattirikollisuuteen
 Jännityksen ja ruoan hankkimisen lisäksi poliisi arvelee suurimman osan näpistyksistä liittyvän muuhun rikollisuuteen. Rikoskomisario Hirvosen mukaan näpistyksillä rahoitetaan paljon huumausainerikollisuutta.
 Näpistykset ovat yleinen tapa rahoittaa huumerikollisuutta, sanoo rikoskomisario Martti Hirvonen Hämeen poliisista. Heikki Kiseleff / Yle
 Myös ammattimainen, jopa Suomen rajojen ulkopuolelta tuleva liikkuva rikollisuus näkyy kaupoissa ja marketeissa. Kaupan turvallisuusvaliokunnan puheenjohtaja, SOK:n riskienhallintayksikön päällikkö  Mikko Koskinen  kertoo, että näpistyksiin erikoistuneet ammattirikollisryhmät kiertävät tehtailemassa varkaussarjoja paikkakunnalta toiselle.
 – Siihen saattaa liittyä useampiakin tekijäporukoita, joista joku voi olla tiedustelemassa ja valmistelemassa, ja toinen porukka voi olla omaisuutta kätkemässä tai viemässä maasta pois. Usein varkaudet kohdistetaan useampaan paikkaan, Koskinen sanoo.
 Jos merkkejä tällaisesta huomataan, isot kauppaketjut panevat vastaan jakamalla tietoa rikollisryhmän toiminnasta. Vaikka kauppa ja poliisi ovatkin onnistuneet varasryhmien kiinnisaamisessa, Koskisen mukaan olisi vielä paljon parannettavaa.
 – Tehokasta tiedonvaihtoa ja nopeaa reagointia tarvitaan elinkeinoelämän ja viranomaisten välillä. Monesti näissä tilanteissa ei ole sellaista tietoa, että voitaisiin puuttua jo varhaisessa vaiheessa. Omaisuutta ehditään hävittää ennen kuin siihen päästään puuttumaan, Koskinen sanoo.

Tyypillinen myymälävaras on kolmekymppinen mies – katso täältä, mitä kaupoista eniten näpistetään


Summary: Soija on nyt niin kuuma peruna, että kaikkia siihen liittyviä lausuntoja tulkitaan tarkasti. Kysyimme Elintarviketeollisuusliitto ry:n näkemystä soijattomasta Suomesta.

Maa- ja metsätalousministeri  Jari Leppä  (kesk.)  ehdotti tiistaina , että Suomi voisi luopua soijasta vuoteen 2025 mennessä. Hän kuitenkin täsmensi illalla Ylelle, että hänen ehdotuksensa ei koske soijan käyttöä ihmisravinnossa, vaan rehun käytössä.
 Elintarviketeollisuusliitto ry:n toimialapäällikkö Pekka Heikkilä voitaisiinko Suomesta tehdä kokonaan soijaton maa?
 – Soija on laillinen raaka-aine rehuissa ja elintarvikkeissa EU:ssa. Se on maailmankaupassa sovittu vapaakauppatuotteeksi. Toki korvaavien valkuaislähteiden löytyessä rehuyritykset voivat vähentää soijan käyttöä tai luopua siitä. Maitosektorilla monet yritykset ovat jo toimineet näin.
 Onko esimerkiksi soijakastikkeen ja tofun käyttökielto Suomessa realistinen ajatus?
 – Ei ole, eikä todennäköisesti juridisesti mahdollista. Vielä vähemmän kansallinen lainsäädäntö voisi koskea tuontielintarvikkeita.
 Voitaisiinko kaikkien soijatuotteiden käyttö kieltää Suomessa?
 – Ei voida. Vapaaehtoisesti jatkossa syntynee yhä enemmän soijattomia tuotteita, ja kuluttaja voi tehdä valinnan. Tuotantoketjun soijattomuutta voidaan myös markkinoida kunhan sitä ei tehdä harhaanjohtavasti. Soijaa on alettu jo nyt osittain korvata rehujen valkuaislähteenä, ja Suomessa soijan rehukäyttö on alemmalla tasolla kuin useimmissa vertailumaissa.
 Onko soija korvattavissa kotimaisilla raaka-aineilla?
 – Korvaavia raaka-aineita ei ole riittävästi Suomessa eikä laajemmin Euroopassakaan. Pidemmällä aikavälillä suomalainen maatalous voi lisätä soijaa korvaavien valkuaiskasvien kuten härkäpavun ja herneen viljelyä, mutta tämä edellyttää mm. lisää uusia lajikkeita. Myös vuosittaiset satovaihtelut ovat palkoviljoilla hyvin suuria.
 Mitä soijan poistaminen kokonaan Suomesta merkitsisi meidän elintarvikealallemme?
 – Soijan kotimaisen rehu- ja elintarvikekäytön lopettaminen merkitsisi olennaista hintakilpailukyvyn menettämistä tuontielintarvikkeisiin nähden. Tämä koskisi eläintuotteita, mutta myös monia kotimaisia kasviselintarvikkeita, joissa soija on yhtenä osana.
 Lue myös:
 Maa- ja metsätalousministeri täsmensi avustajansa lausuntoa: Suomesta täysin soijaton rehukäytössä vuoteen 2025 mennessä
 Tiedätkö paljonko syöt soijaa ja miten se on tuotettu? Et edes voi, koska soijaa on niin monessa ruuassa, ja sitä tulee montaa reittiä

Puheet soijakastikkeen jäähyväisistä vahvasti liioiteltuja ja ennenaikaisia – Voitaisiinko Suomesta edes tehdä soijatonta maata?


Summary: Moni KTP-fani hieraisi silmiään, kun näki Teemu Pukista kertovan jutun otsikon The Athleticissa.

Jalkapallon alempien sarjatasojen joukkueita

Jesse Ojala  sai viime viikon maanantaina poikkeuksellisen puhelun. Linjan toisessa päässä oli Norwichissä asuva toimittaja  Michael Bailey , joka oli tulossa tutustumaan Englannin Valioliigassa jyräävän  Teemu Pukin  kotikaupunkiin Kotkaan.
 – Hän esitteli itsensä ja sanoi samaan hengenvetoon, että tiedät varmaan mitä asia koskee. Lento Suomeen oli buukattu jo samaksi illaksi, kertoo kotkalaisen jalkapalloseuran FC KTP:n media- ja markkinointivastaavana toimiva Ojala.
 Teemu Pukki on KTP:n kasvatti. Ojalan mukaan Bailey  halusi ehtiä Kotkaan ensimmäisenä.
 – Hän oli kuullut kollegoiltaan, että muutkin ovat kiinnostuneet tulemaan tänne. En itse ajatellut, että tänne kukaan raahautuisi. Toki on hyvä, että Teemu ja Kotka saavat huomiota noinkin isossa julkaisussa.
 Suomen suurin vientisatama muuttui The Athleticin otsikossa ensin kalastajakyläksi, sitten kalastussatamaksi. Kuvakaappaus The Athleticin jutusta
 Bailey oli kirjoittamassa Kotkasta juttua englanninkieliselle The Athletic -sivustolle. Ojala tapasi hänet seuraavana aamuna Kotkan Arto Tolsa -areenalla. Mies järjesti Baileylle haastatteluja Teemu Pukin taustajoukkojen kanssa ja esitteli Baileylle Kotkaa kolmen päivän ajan.
 KTP:n peliin he eivät päässeet, koska Baileyn vierailun ajalle ei osunut yhtään ottelua.
 – Pyörimme puistoissa ja muissa hienoissa paikoissa. Hän oli tosi kiinnostunut Kotkasta yleiselläkin tasolla. Kerroin myös, että Kotka on merkittävä satamakaupunki. Britti kun oli, niin pitihän häntä käyttää paikallisissa pubeissakin.
 "Toimittajat soitelleet ympäri Eurooppaa"
 Kun  The Athleticin juttu  ilmestyi perjantaina, moni KTP-fani hieraisi silmiään. Jutun alkuperäinen otsikko kuului vapaasti suomennettuna näin: "Tämä on Teemun kaupunki" – näin suomalaisen kalastajakylän vaatimattomasta pojasta tuli Valioliigan tähti.
 Itse jutusta käy selvästi ilmi, että Kotka on kaupunki, mutta fishing village -ilmaisu sai aikaan riemukkaita reaktioita sosiaalisessa mediassa ja jalkapalloaiheisilla keskustelupalstoilla.
 Myös Jesse Ojalaa nauratti, kun hän näki otsikon.
 – Kun Michael sitten laittoi minulle viestiä ja pyysi tarkistamaan nimet ja faktat, annoin otsikosta palautetta.
 The Athletic -urheilujulkaisuun kirjoittava Michael Bailey vietti Suomessa kolme päivää. Yle / Jussi Vainikka
 Otsikon ilmaisua muutettiin hiukan. Kalastajakylä vaihtui kalastussatamaan.
 – Ei sekään ihan putkeen mennyt, mutta olkoon. Painotin Michaelille kyllä monta kertaa, että Kotkassa on Suomen suurin vientisatama. Ehkä hän ei ihan ymmärtänyt ja luuli, että täältä viedään kalaa.
 Jesse Ojalan puhelin on pirissyt ahkerasti jo pari viikkoa. Hän kertoo saaneensa puheluita toimittajilta ympäri Eurooppaa.
 – Paljon on soiteltu Ruotsista, Englannista ja mistä kaikkialta. Olen antanut heille valmentajien ja muiden haastateltavien yhteystietoja.
 Sankaritarinoita tarvitaan
 Ojalalla ei kuitenkaan ole toistaiseksi tiedossa muita toimittajia, jotka olisivat tulossa Kotkaan tutustumaan Pukin kotikaupunkiin ja kasvattajaseuraan.
 Hän arvelee, ettei Pukin suosio Englannissa ei perustu pelkkiin maaleihin vaan ennen kaikkea kovaan työmoraaliin kentällä ja treeneissä.
 – Teemu on myös miellyttävä persoona ja kohtelias kaikille. Hän on varmasti täydellinen paketti brittikulttuuriin. Ja tällaiset sankaritarinat tuovat paljon hyvää koko suomalaiselle jalkapalloilulle.

Teemu Pukin kotikaupunki Kotka esiteltiin maailmalle kalastajakylänä – "Ei se ihan putkeen mennyt"


Suomi nauttii parhaillaan loppukesän lämpimästä hönkäyksestä. Lämpötilat kipuavat hellelukemiin myös lähipäivinä, kertoo Ylen meteorologi  Kerttu Kotakorpi.
 Lämmöstä nautittiin tiistaina erityisesti maan länsiosassa, jossa lämpötila nousi yli 26:n asteen usealla paikkakunnalla. Lämpimintä oli Seinäjoen Pelmaassa, missä mitattiin 27,3 astetta.
 – Nyt on ihan täysi kesä, viitisen astetta keskimääräistä lämpimämpää. Aurinko paistaa, on lämmin ja ilma on todella kosteaa, kiteyttää Kotakorpi viime päivien sään.
 Lämpöä on luvassa myös keskiviikoksi ja torstaiksi, ja silloinkin helteet osuvat erityisesti Länsi-Suomeen.
 – Aivan Pohjois-Lappia lukuun ottamatta koko maassa on näinä päivinä 22–26 astetta lämmintä, Kotakorpi sanoo.
 Koska ilma on tällä hetkellä hyvin kosteaa, myös yölämpötilat ovat nyt ajankohtaan nähden korkealla. Yölämpötilat ovat vaihdelleet yleisesti 10–15 asteen välillä. Etelä- ja lounaisrannikolla yölämpötilat ovat voineet olla jopa yli 15 astetta.
 Sää muuttuu hetkeksi torstaina illallasta alkaen, kun lännestä alkaa levitä sade- ja ukkoskuuroja. Perjantaina sadealue halkoo läpi koko maan.
 Perjantain jälkeen lämmin ja aurinkoinen sää tekee paluun. Viikonloppuna sateita ei enää juurikaan esiinny kuin lähinnä Lapissa. Maan etelä- ja keskiosissa on aurinkoista ja lämmintä lauantaina ja sunnuntaina.
 Lue lisää säästä  Ylen sääsivuilta .
 Lämpö hellii lähipäivinä. Kerttu Kotakorpi / Yle Sää

Helle pysyttelee Suomen yllä myös lähipäivinä – perjantaina sateet halkovat läpi koko maan